एप्रिलपासून नवीन आर्थिक वर्ष सुरू होते आणि तुम्हाला तुमचे भावी उद्दिष्ट साध्य करण्यासाठी नवीन संधी मिळते . तसेच या सुमारास आर्थिक घडी नीट करण्याची आणखी कारणे असू शकतात . ती म्हणजे पगारवाढ , वार्षिक बोनस आणि त्याहून महत्वाचे म्हणजे गेल्या वर्षीच्या घडामोडींपासून मिळालेला धडा . जर मागील आर्थिक वर्षात तारखा चुकल्यामुळे तुम्हाला भुर्दंड बसला असेल , तर या वर्षी तसे व्हायला नको म्हणून आताच तयारी सुरू करणे गरजेचे आहे . त्यामुळे खाली दिलेल्या तारखांकडे पाहून स्वतःच्या कॅलेंडरचे योग्य ते नियोजन करुन घ्या . एप्रिल नवीन बजेटमधील योजना १ एप्रिल पासून लागू होतात . त्यामुळे तुम्हाला तुमची कर - बचत योजना नवीन नियमांप्रमाणे करावी लागेल . याचा फायदा तुम्हाला २०१८ - १९ च्या आर्थिक वर्षाचा मिळकत कर रिटर्न भरताना होईल . जर तुम्ही उन्हाळ्याच्या सुटीत फिरायला जाणार असाल तर आत्तापासून त्याची तयारी सुरू करून सूट ( डिस्काउंट ) आणि इतर ऑफर्सचा फायदा घ्या . अशाने तुम्हाला ऐन वेळी अधिक पैसे भरावे लागणार नाहीत . तसेच जर तुम्ही अक्षय तृतीयेच्या दिवशी सोने खरेदी करणार असलात , तर त्याची किंमत एकूण पोर्टफोलिओच्या १५ टक्क्यांहून जास्त होणार नाही याची खात्री करून घ्या . मे मूल्यमापन म्हणजेच तुमची बढती एप्रिलमध्ये सुरू होते आणि बहुतांश लोकांना मे महिन्यापासून पगारवाढ मिळण्यास सुरूवात होते . वार्षिक बोनससुद्धा याच दरम्यान मिळत असतो . या अधिक पैशाचा उपयोग तुम्हाला कर्ज कमी करण्यासाठी आणि पद्धतशीर गुंतवणूक करण्यासाठी करून घ्यायला हवा . त्यामुळे कर - मोसमाच्या शेवटी घाईने केलेली गुंतवणूक तुम्ही टाळायला हवी . जून वर्ष २०१८ - १९ साठी अॅडव्हान्स टॅक्सचा पहिला हप्ता भरण्याची शेवटची तारीख १४ जून असते . तसेच तुमच्या नियोजकाकडून फॉर्म १६ / १६ ए घ्या आणि तपासून पाहा . फॉर्म १६ मध्ये काही चुका असल्यास आयटीआर दाखल करताना पुस्तीसाठी दस्तऐवज जोडा . जुलै हा फार महत्वाचा महिना आहे . कर निर्धारण वर्ष २०१८ - १९ साठी आयटीआर दाखल करण्याची शेवटची तारीख ३१ जुलै आहे . आयटीआर वेळेआधी दाखल करण्याचा प्रयत्न करा . म्हणजे शेवटच्या टप्प्यात तुमची धावपळ होणार नाही . जर ३१ जुलैला आयटीआर दाखल केला गेला नाही तर तुम्हाला काही कर - लाभांना मुकावे लागू शकते . या कर निर्धारण वर्षापासून तुम्हाला उशीरा दाखल करण्याचा दंड कमाल १० हजार एवढा आकारला जाऊ शकतो . ऑगस्ट या महिन्यात तुम्हाला तुमच्या आर्थिक सल्लागारासोबत बसून अर्धवार्षिक आढावा घेतला पाहिजे . या वेळी तुम्ही सणासुदीच्या खरेदीसाठी मॉन्सून ऑफर्स सुद्धा पाहू शकता . सप्टेंबर अॅडव्हान्स टॅक्सचा दुसरा हप्ता भरण्याची शेवटची तारीख १५ सप्टेंबर असते . या वेळी आपला क्रेडिट स्कोअर पाहून घ्या , अर्धवार्षिक बँक स्टेटमेंट पडताळून पाहा आणि तुमच्या कर्जाचे हप्ते नीट जमा होत असल्याची खात्री करून घ्या . काही चुका आढळल्यास त्या सुधारून घ्या . ऑक्टोबर हा सणासुदीचा काळ असल्यामुळे तुम्हाला या महिन्यासाठी वेगळे बजेट करावे लागू शकते . खरेदी करताना वाहून जाऊ नका . मोठी खरेदी करण्यासाठी बचतीचा पैसा वापरू नका . बजेटच्या बाहेर जाऊन खरेदी करणे पुढील नियोजन बिघडवणारे ठरु शकते . नोव्हेंबर दिवाळीचा आनंद घ्या आणि बजेटकडे नक्की लक्ष ठेवा . नवीन गुंतवणुकींसाठी दिवाळी शुभ मानली जाते , तेव्हा अधिक पैसे असल्यास नवीन गुंतवणूक सुरू करा . डिसेंबर अॅडव्हान्स टॅक्सचा तिसरा हप्ता भरण्याची शेवटची तारीख १५ डिसेंबर असते . तुम्ही जर अजून आयटीआर दाखल केला नसेल , तर ५ हजारपर्यंत दंड भरून तुम्ही तो ३१ डिसेंबर पर्यंत दाखल करू शकता . यानंतर आयटीआर दाखल करण्यासाठी तुम्हाला १० हजार एवढा दंड लागू शकतो . जानेवारी आपल्या नियोजकाकडे कर - बचत गुंतवणुकींची कागदपत्रे वेळेत दाखल करून अनावश्यक कर - कपातीपासून दूर राहा . यावेळी तुम्ही आपल्या कर - बचतीचा आढावा घेऊ शकता आणि गरज असल्यास गुंतवणूक वाढवू शकता . फेब्रुवारी पुढच्या वर्षी २०१९ मध्ये केंद्रीय निवडणुका होणार असल्यामुळे फेब्रुवारीमध्ये संपूर्ण बजेट येणार नाही . तरीही शासनाच्या निर्णयानुसार हंगामी बजेट येण्याची शक्यता असते . त्यात येणाऱ्या बदलांकडे लक्ष ठेवा , कारण त्यामुळे तुमची कर - बचत किंवा इतर वैयक्तिक अर्थकारणावर प्रभाव पडू शकतो . मार्च वर्ष २०१८ - १९ साठी अॅडव्गान्स टॅक्सचा शेवटचा हप्ता भरण्याची शेवटची तारीख १५ मार्च असते . कर - लाभ घेण्यासाठी आरोग्यविमा आणि आयुर्विमा पॉलिसींचे प्रीमियम भरण्याची शेवटची तारीख ३१ मार्च असते . आपली वित्तीय कामांची यादी तयार करताना ती तुमच्या वित्तीय उद्दिष्टांना पूरक आहे की नाही याचे लक्ष ठेवा . आपली गुंतवणूक - नीति आणि कर - योजना या दोन्ही अखंड सुरू ठेवा . आदिल शेट्टी सीईओ , बँकबझार


मुंबई : अभिनेते सचिन यांनी आजवर अनेक हिट चित्रपट मराठी रसिकांना दिले . अभिनय , संगीत , लेखन , दिग्दर्शन आदी सर्वच विभागांमध्ये सचिन यांनी नैपुण्य मिळवले . सिनेसृष्टीत पन्नास वर्षे पूर्ण केल्याबद्दल त्यांचा काही वर्षांपूर्वी मोठा गौरवही करण्यात आला . गुरूवारी सचिन यांनी आपल्या वयाची साठ वर्षे पूर्ण केली . मुंबईत यानिमित्ताने मोठा कार्यक्रम आयोजित करण्यात आला होता . मुख्यमंत्री देवेंद्र फडणवीस यांच्यासह सचिन तेंडूलकर , जया बच्चन , राज ठाकरे आदी दिग्गज या सोहळ्याला हजर होते . सुप्रिया पिळगांवकर आणि श्रेया पिळगांवकर यांनी यावेळी सचिन यांना केक भरवला . यावेळी हिंदी सिनेसृष्टीतील अनेक मंडळी आवर्जून हजर होती . यात अब्बास मस्तान , जॅकी श्राॅफ , अली असगर , शंकर महादेवन , बाप्पा लाहिरी आदी अनेक मंडळी हजर होते . यांसह मराठीतीलही नावाजलेले कलाकार यावेळी उपस्थित होते . या वाढदिनी सचिन यांनी आपल्या नव्या चित्रपटाची घोषणा केली . या चित्रपटात लक्ष्मीकांत बेर्डे यांचा मुलगा अभिनय बेर्डे मुख्य भूमिकेत असणार आहे . अभिनेत्रीची निवड अद्याप झालेली नाही . जवळपास चार वर्षांनंतर सचिन पुन्हा एकदा दिग्दर्शनाकडे वळले आहेत . त्यांनी एकुलती एक या चित्रपट दिग्दर्शित केला होता . या चित्रपटातून त्यांची मुलगी श्रेया पिळगांवकर रूपेरी पडद्यावर अवतरली .


अभिनेता सलमान खान गेल्या काही दिवसांपासून चर्चेत आहे . त्याच्या आगामी ‘ट्युबलाइट’ या चित्रपटामुळे भाईजान चर्चेत आहे हे सर्वांनाच ठाऊक आहे . याच सर्व उत्साही वातावरणात आता आणखी एका आनंददायी बातमीची भर पडली आहे . सलमानची मुख्य भूमिका असणारा ‘सुलतान’ हा चित्रपट शांघाय आंतरराष्ट्रीय चित्रपट महोत्सवात दाखवला जाणार आहे . दिग्दर्शक अली अब्बास जफरने त्याच्या ट्विटर अकाऊंटवरुनच याबाबतची माहिती दिली आहे . ‘सुलतान २० व्या शांघाय आंतरराष्ट्रीय चित्रपट महोत्सवात दाखवण्यात येणार आहे . पुढील माहितीसाठी कृपया २० व्या शांघाय आंतरराष्ट्रीय चित्रपट महोत्सवाचं कॅलेंडर बघावं’ , असं ट्विट करत त्याने ही आनंदाची बातमी दिली . १७ ते २६ जून दरम्यान पार पडणाऱ्या या आंतरराष्ट्रीय चित्रपट महोत्सवाच्या रिंगणात ‘सुलतान’ उतरणार असल्यामुळे सध्या चाहत्यांमध्येही आनंदाचं वातावरण पाहायला मिळतंय . २०१६ मध्ये प्रदर्शित झालेल्या या चित्रपटामध्ये सलमानने कुस्तीपटूची भूमिका साकारली होती . या चित्रपटासाठी त्याने बरीच मेहनत घेतल्याचंही पाहायला मिळालं होतं . त्याच्या या चित्रपटाने बॉक्स ऑफिसवरही चांगली कमाई केल्याचं पाहायला मिळालं . अली अब्बास जफर दिग्दर्शित ‘सुलतान’या चित्रपटामध्ये सलमानसोबतच अभिनेत्री अनुष्का शर्माही महत्त्वाच्या भूमिकेत झळकली होती . तिने साकारलेल्या आतापर्यंतच्या सर्व भूमिकांमध्ये ‘सुलतान’मधील भूमिकेची फार प्रशंसाही झाली . वाचा : दहावीच्या निकालानंतर रिंकू या क्षेत्राची करणार निवड ? दरम्यान , येत्या काळात हा दबंग अभिनेता ‘ट्युबलाइट’ या चित्रपटातून प्रेक्षकांच्या भेटीला येतोय . या चित्रपटासोबतच तो पुन्हा एकदा अली अब्बास जफरच्या दिग्दर्शनात काम करत असून ‘टायगर जिंदा है’ या चित्रपटासाठीही सज्ज होत आहे . सध्या ‘टायगर…’च्या काही भागांचं चित्रीकरण पूर्ण झालं असल्याची माहिती सुत्रांनी दिली आहे . ‘टायगर…’च्या निमित्ताने प्रेक्षकांना पुन्हा एकदा सलमान खान कतरिना कैफ यांनी ऑनस्क्रीन केमिस्ट्री पाहायला मिळणार आहे .


आयसीसी महिला ट्वेन्टी - २० विश्वचषक क्रिकेट स्पध्रेत शुक्रवारी उपांत्य फेरीत भारताची गाठ इंग्लंडशी पडणार आहे . अखेरच्या गटसाखळी सामन्यात वेस्ट इंडिजने २००९च्या विश्वविजेत्या इंग्लंडचा चार गडी राखून पराभव केला . भारताने ब - गटातून साखळीच्या टप्प्यात गटातील तीनही सामने जिंकले आहेत . मागील वर्षी एकदिवसीय प्रकाराच्या विश्वचषक क्रिकेट स्पध्रेत इंग्लंडकडून पराभव पत्करल्यामुळे भारताला उपविजेतेपदावर समाधान मानावे लागले होते . त्या पराभवाचे उट्टे फेडण्यासाठी भारत उत्सुक आहे . हरमनप्रीत कौरच्या नेतृत्वाखालील भारतीय संघाने साखळीतील अखेरच्या सामन्यात तीन वेळा विश्वविजेत्या आस्ट्रेलियाला नमवण्याची किमया साधली होती . गतविजेत्या वेस्ट इंडिजने अ - गटातून ८ गुणांसह विजेत्याच्या रुबाबात उपांत्य फेरी गाठली आहे . त्यांची २२ नोव्हेंबरला पहिली उपांत्य लढत ऑस्ट्रेलियाविरुद्ध होणार आहे . २०१६च्या विश्वचषकातील अंतिम फेरीत वेस्ट इंडिज व ऑस्ट्रेलिया हेच दोन संघ आमनेसामने आले होते . उपांत्य फेरी दिनांक सामना वेळ २२ नोव्हेंबर वेस्ट इंडिज वि . ऑस्ट्रेलिया मध्यरात्री १ . ३० वा . २३ नोव्हेंबर भारत वि . इंग्लंड पहाटे ५ . ३० वा .


सोशल मीडियावर कोणाला कधी कोणत्या प्रसंगाचा सामना करावा लागेल याचा काहीच नेम नाही . अभिनेता कार्तिक आर्यनसोबतही सध्या असाच प्रसंग घडला आहे . ‘सोनू के टीटू की स्वीटी’ या चित्रपटामुळे प्रकाशझोतात आलेल्या कार्तिकला सध्या बऱ्याच प्रोजेक्ट्सची ऑफर येत आहे . बॉलिवूड सेलिब्रिटींच्या ‘ए - लिस्टर्स’मध्येही त्याच्या नावाचा उल्लेख केला जाऊ लागला आहे . त्यामुळे खऱ्या अर्थाने त्याला बॉलिवूडची लॉटरी लागली असं म्हणायला हरकत नाही . फक्त चित्रपटच नव्हे , तर फॅशन जगतातही कार्तिकची एंट्री झाली असून सेलिब्रिटी फॅशन डिझायनर मनिष मल्होत्रासाठी त्याने रॅम्पवॉक केला . बी - टाऊनमधील प्रसिद्ध अभिनेत्री करिना कपूर हिच्यासोबत कार्तिक रॅम्पवर आला आणि सर्वांचं लक्ष वेधून गेला . सिंगापूरमध्ये पार पडलेल्या या फॅशन शोचे बरेच फोटो आणि व्हिडिओ सध्या सोशल मीडियावर व्हायरल झाले आहेत . त्यातच खुद्द कार्तिकनेही त्याच्या ट्विटर अकाऊंटवरुन एक व्हिडिओ पोस्ट केला . ज्यामध्ये तो करिनासोबत दिसत होता . काही युजर्सना त्याचा हा व्हिडिओ भावला , पण काहींनी मात्र त्याच्यावर नाकं मुरडल्याचं पाहायला मिळालं . कार्तिक आणि करिनाच्या या व्हिडिओमध्ये अनेकांना काही गोष्टी खटकल्या . करिनाशी फ्लर्ट करण्याचा त्याचा अंदाज पाहून बऱ्याचजणांनी त्याच्यावर आगपाखडही केली . वाचा : फ्लॅशबॅक : माधुरीचे ‘एक दो तीन…’ कायम १ नंबर ट्विटरवर पोस्ट करण्यात आलेल्या या व्हिडिओमध्ये कार्तिक ‘तुम्हारी सुलू’ या चित्रपटातील ‘बन जा तू मेरी रानी’ या गाण्यावर लिपसिंक करताना दिसत आहे . कार्तिक आणि करिनाची ही अदा पाहून कार्तिकला उद्देशून एका युजरने म्हटलंय , ‘तुम्हारी रानी किसीकी महारानी है . . ’ , तर एका युजरने ‘ती कोणाचीतरी आई आहे’ , असं म्हणत त्याच्यावर निशाणा साधला आहे . त्यामुळे एका अर्थी मजामस्करीत का असेना पण , करिनाशी फ्लर्ट करणं त्याला चांगलंच भोवलं असं म्हणायला हरकत नाही .


भारतीय चित्रटपसृष्टीतील मैलाचा दगड ठरलेल्या ‘बाहुबली २ द कन्क्लुजन’ चित्रपटाने कमाईत अद्याप मोठा रेकॉर्ड केलेला नाही , असे ‘गदर’ फेम दिग्दर्शक अनिल शर्माने म्हटले आहे . अनिल यांचा मुलगा उत्कर्ष हा ‘जीनिअस’ चित्रपटातून बॉलिवूडमध्ये पदार्पण करतोय . या चित्रपटाच्या मुहूर्तावेळी ते बोलत होते . हा फक्त त्या त्या वेळेचा प्रश्न आहे . २००१ साली प्रदर्शित झालेल्या ‘गदर एक प्रेम कथा’ चित्रपटाने त्यावेळी २६५ कोटी रुपये कमावले होते . आजच्या घडीला त्याचे मूल्यांकन ५००० कोटी रुपये इतके होते , असे अनिल शर्मा यांचे म्हणणे आहे . ‘गदर एक प्रेम कथा’ , ‘अपने’ यासारखे अनेक हिट चित्रपट अनिल यांनी बॉलिवूडला दिले आहेत . ‘बाहुबली २’ने बॉक्स ऑफिसवर १००० कोटी रुपयांची कमाई करून एक नवा विक्रम प्रस्थापित केला . याबद्दल तुमचे मत काय ? असा प्रश्न त्यांना विचारण्यात आला होता . त्यावर ते म्हणाले की , कृपया मला या गोष्टींमध्ये खेचू नका . चांगले चित्रपट आल्यावर आधीचे विक्रम मोडले जाणं स्वाभाविक आहे . ‘बाहुबली २’चं म्हणाल तर त्याने अद्याप तसा काही विक्रम प्रस्थापित केलेला नाही . चित्रपटाचे तिकीट केवळ २५ रुपये असताना ‘गदर’ने २००१ मध्ये २६५ कोटी कमवाले होते . आता त्याचं मूल्यांकन केल्यास तिच कमाई ५००० कोटी रुपये इतकी होते . ‘बाहुबली २’ने तर फक्त १५०० कोटी रुपयांची कमाई केलीये . त्यामुळे , अद्याप त्यांनी रेकॉर्ड मोडलेला नाही . ’ गेल्या दोन वर्षांपासून अनिल आणि त्यांचा मुलगा उत्कर्ष ‘जीनिअस’ चित्रपटाची तयारी करत आहेत . ‘गदर एक प्रेमा कथा’ चित्रपटात उत्कर्षने सनी देओल आणि अमिषा पटेल यांच्या मुलाची भूमिका साकारत बालकलाकार म्हणून बॉलिवूडमध्ये पदार्पण केले होते . त्याच्या आगामी ‘जीनिअस’ चित्रपटासाठी धर्मेंद्र आणि हेमा मालिनी यांनीदेखील शुभेच्छा दिल्या आहेत .


मोबाईल कंपन्यांमध्ये सध्या जोरदार स्पर्धा सुरु आहे . आपल्या उत्पादनाचा बाजारात खप वाढावा यासाठी कंपन्या अनेक नवनवीन ऑफर्स जाहीर करतात . सध्या ऑनलाईन खरेदीही मोठ्या प्रमाणात वाढलेली असताना बाजारात आपली उत्पादने खपावीत यासाठी सॅमसंगने आपल्या उत्पादनांच्या किंमतीत घट केली आहे . स्मार्टफोनच्या किंमती कंपनीने जवळपास ५ हजार रुपयांपर्यंत कमी केल्याने ग्राहकांसाठी ही अतिशय आनंदाची बातमी आहे . सॅमसंग गॅलॅक्सी J 7 प्राइम हा फोन लाँच केल्यानंतर त्याची किंमत १८ , ७९० रुपये होती . या किंमतीत ४ , ८९० रुपयांची घट करण्यात आली असून तो आता ग्राहकांना १३ , ९०० रुपयांना उपलब्ध होणार आहे . याबरोबरच सॅमसंग गॅलॅक्सी J7 नेक्स्ट हा फोन ११ , ४९० रुपयांना होता . त्याची किंमत आता १ हजार रुपयांनी कमी करण्यात आली असल्याचे कंपनीने जाहीर केले आहे . सॅमसंग गॅलॅक्सी J 7 प्राइम या फोनची फिचर्स आकर्षक असून ग्राहकांमध्ये या फोनची बरीच चलती आहे . ३ जीबी रॅम असलेल्या या फोनला ३२ जीबी मेमरी देण्यात आली आहे . याशिवाय २५६ जीबीपर्यंत ही मेमरी एक्पांड करता येते . मोबाईलचा कॅमेरा ८ मेगापिक्सलचा असून अँड्रॉईड ६ . ० . १ हे व्हर्जन वापरण्यात येत आहे . सॅमसंग गॅलॅक्सी J7 नेक्स्ट मध्ये ५ . ५ इंचाची स्क्रीन देण्यात आली असून याला एचडी सुपर एमोलेड डिस्प्ले देण्यात आला आहे . या फोनची रॅम २ जीबी असून फोनची इंटरनल मेमरी १६ जीबी आणि एक्स्पांडेबल मेमरी २५६ जीबी आहे . या फोनमध्ये फ्लॅश असलेला १३ मेगापिक्सलचा कॅमेरा देण्यात आला आहे . तर सेल्फी आणि व्हिडिओ कॉलिंगसाठी फोनमध्ये एलईडी फ्लॅश आणि ५ मेगापिक्सलचा कॅमेरा देण्यात आला आहे .


सामान्यजन इसब , गजकर्ण , खरुज , नायटा यांची व सोरायसिस या विकाराची गल्लत करतात . सोरायसिस विकाराची कारणे , पाश्र्वभूमी काही वेळा आनुवंशिक तर काही वेळा अनाकलनीय असते . मात्र वर दिलेल्या चार त्वचाविकारांची कारणे , पाश्र्वभूमी स्पष्ट असते . संबंधित रुग्णाने स्वच्छतेची शंभर टक्के काळजी घेतली ; खाणे , पिणे , कपडा , हवेतील खूप ऊन , थंडी , दमटपणा यांच्याबद्दल योग्य ते आरोग्यनियम पाळले तर या त्वचाविकारांना नेहमीकरिता लांब ठेवता येते . इसब बहुधा दोन प्रकारचे असते . कोरडे व ओले . याची कारणे सांसर्गिक किंवा खाण्यापिण्यातील आंबट , खारट , तिखट , शिळ्या अन्नाचा अतिरेक , अशी असू शकतात . गजकर्ण हा विकार बहुधा मान , खांदा या अवयवांना जास्त ग्रासतो . पुरुषांच्या केस कापण्याच्या हत्यारांमुळे किंवा खूप तिखट , खारट , आंबट शिळे अन्न वारंवार खाण्याने तो उद्भवतो . नायटा विकाराची बरीचशी कारणे गजकर्णासारखी असतात . शिवाय कपडय़ांची अस्वच्छता , चुकीची मलमे , उष्ण औषधे अशीही विविध कारणे असू शकतात . खरुज या विकाराची माझ्या लहानपणी खूप मोठी साथ होती . शाळेत एकाच बाकावर बसणाऱ्या बालकांना एकमेकांमुळे हा विकार होत असे . स्नानाचे पाणी शंकास्पद ; तसेच नदी , नाले , ओढे येथील पाणी खराब तसेच साचलेले असल्यास हे विकार उद्भवतात , असलेले वाढतात . या विकारात घट्ट , अस्वच्छ वा ओले अंतर्वस्त्र , लंगोट , जांघ्या , चड्डय़ा हीपण कारणे असतात . ही कारणे टाळता आली तर त्वचाविकार लवकर बरे होतात . पुन्हा बळावत नाहीत . या रोगांकरिता आयुर्वेदतज्ज्ञ प्रवाळ , कामदुधा , चंदनवटी , महातिक्तघृत , रक्तशुद्धिकाढा , महामंजिष्ठादि काढा अशी औषधे ; तसेच बाहेरून लावण्याकरिता विविध मलमे सुचवतात . ज्यांना साधे सोपे घरगुती उपचार करावयचे असतील त्यांनी संबंधित लक्षणांच्या जागा , मीठ मिसळून उकळलेल्या पाण्याने धुवाव्यात . स्वच्छ कापसाने वा कपडय़ाने पुसाव्यात . या जागांची आग होत असल्यास चांगले तूप , घरगुती लोणी किंवा खोबरेल तेल लावावे . खाज येत असल्यास करंजेल , कडुलिंबोणी तेल किंवा बावची तेल घालून लावावे . ताजी तुळशीची पाने मिळाल्यास , त्यांचा स्वरस काढून घासून लावावा . आग खूप होत असल्यास दुर्वाचा रस किंवा वाटलेल्या दुर्वाचा कल्क संबंधित अवयवांना लावावा . घरात खात्रीचे चांगल्या दर्जाचे चंदन असल्यास , त्याचे खोड सहाणेवर उगाळून ते गंध सकाळी किंवा दुपारी लावावे . काही वेळा या विकारांच्या कारणांत जंत , कृमी अशी कारणे असतात . जिभेवर ठरवीक पॅटर्नचे ठिपके खूप असल्यास काळी मिरी पावडर किंवा वावडिंग चूर्ण माफक प्रमाणात घ्यावे . पोट साफ होत नसल्यास चांगल्या दर्जाच्या बिया असलेल्या किमान पंचवीस - तीस काळ्या मनुका , चावून खाव्या . आहारात उष्णता , गरमी , उद्भवणारे पदार्थ असल्यास कोथिंबीर स्वच्छ धुऊन तिचा रस किंवा धन्याचे पाणी प्यावे . कोथिंबिरीचा चोथा लावावा . उचकी , ढेकर , अरुची एखाद्याला आपल्यासमोर उचकी लागली असल्यास ; आपण त्याला विचारतो ‘काय रे , तुझी कोणी आठवण काढली ? ’ व्यवहारात असे काही नसते . उचकी किंवा ढेकरा याची कारणे फार गंभीर नसतात . तोंडाला चव नसताना , अन्न घ्यावयाची रुची नसताना , किंवा अन्नाचा प्रत्येक घास सावकाश न खाल्ल्यामुळे ही लक्षणे संभवतात . काही वेळा अवेळी , रात्रौ उशिरा राक्षसकाळी जेवण्यामुळेही हा त्रास होतो . आपल्या मनाप्रमाणे आहार नसल्यास , अन्न खूप तेलकट , तुपकट किंवा डालडायुक्त ; फाजील गोड , शिळे असल्यासही हा त्रास उद्भवतो . कारणे छोटी छोटी असली तरी एकदा ‘उचकीवर उचकी’ लागायला लागली की माणूस हैराण होतो . तरुणाईला सहसा हा त्रास होत नाही . वृद्ध माणसाला , दीर्घकाळ बैठे काम करणाऱ्या व्यक्तीला हा त्रास होतो . क्वचित एखादवेळी उचकी लागली , ढेकरा अन्नाच्या किंवा कोरडय़ा असल्यास हा त्रास कमी - जास्त खाण्याने होतो असे समजावे . कोमट किंवा सुंठयुक्त गरम पाणी घ्यावे . वैद्यमंडळी प्रवाळपंचामृत , आम्लपित्तवटी किंवा पंचकोलासव , त्रिफलादी काढण्यासारखी औषधे सुचवितात . अशी औषधे लगेचच सुरू करण्याअगोदर पुढील प्रकारचे साधे सोपे घरगुती , फार खर्चीक नसणारे उपाय करावेत . जेवणाअगोदर आलेरस , लिंबूरस असे एकत्र चाटण करून खावे . प्रत्येक घास सावकाश व व्यवस्थित चावून खावा . जेवताना वारंवार पाणी पिऊ नये . पाणी कोमट किंवा सुंठयुक्त असावे . ज्यांना हा त्रास नेहमी होतो त्यांनी जेवणात आले , लसूण , पुदिना अशी चटणी खावी . कटाक्षाने वाटाणा , हरभरा , उडीद , बटाटा , रताळे ; खूप तेलकट , तुपकट पदार्थ , मेवामिठाई , कोल्ड्रिंक , आइस्क्रीम , ज्यूस , उसाचा रस , फरसाण , चिवडा , भेळ मिसळ व मांसाहार टाळावा . जेवताना पोटांत थोडी जागा ठेवून , दोन घास कमी जेवावे . केळी , चिक्कू , सफरचंद , फणस , मोसंबी अशी फळे टाळावी . व्यायाम अजिबात होत नसल्यास बदाम , बेदाणा , काजू , जरदाळू , अक्रोड , पिस्ता असे सुकामेव्याचे पदार्थ किंवा मक्याची कणसे खाणे टाळावे . सायंकाळी लवकर जेवावे व दोन घास कमी जेवावे . रात्रौ जेवणानंतर पानावर थोडा वेळ स्वस्थ बसावे . हात धुऊन झाले की किमान वीस मिनिटे , अर्धा तास फिरून यावे . जो माणूस रात्रौच्या जेवणानंतर थोडा फिरून येतो त्याच्या डोक्यातील व पोटातील विकारांना आपोआपच आळा बसतो . ‘जो चालेल , तो वाचेल’ ; नुसता आळशासारखा झोपेल तो संपेल , या शास्त्रवचनाप्रमाणे वागू या . पोटाच्या तक्रारींवर औषधांशिवाय यश मिळवूया ; शुभं भवतु . स्वच्छतेची शंभर टक्के काळजी घेतली ; खाणे , पिणे , कपडा , हवेतील खूप ऊन , थंडी , दमटपणा यांच्याबद्दल योग्य ते आरोग्यनियम पाळले तर या त्वचाविकारांना नेहमीकरिता लांब ठेवता येते . response . lokprabha @ expressindia . com सौजन्य – लोकप्रभा


नाशिकचा महिला कबड्डी संघ उपांत्यपूर्व सामन्यात रत्नागिरीकडून पराभूत झाल्यानंतर अंतर्गत वाद उफाळला . सामन्यानंतर संघातील एका खेळाडूने मैदानावरच थेट प्रशिक्षकाला उद्धटपणे , अर्वाच्च भाषेत सुनावले . एवढ्यावरच न थांबता अगदी जुने संदर्भ देत शिव्याची लाखोली वाहिली . मैदानावरील या वादाने साऱ्याचेच लक्ष वेधले . स्पर्धेच्या अंतिम सामन्यावेळी तसेच समारोप सत्रात गोंधळ टाळण्यासाठी काहींनी पुढाकार घेत नाशिक संघाची मध्यरात्रीच रवानगी करण्याचे ठरले . एवढेच नव्हे तर नाशिक - सिन्नर मार्गावर संघातील काही खेळाडू घेऊन रस्त्यावरच वाहन व इतर मदतीसाठी उभ्या राहिलेल्या खेळाडू , प्रशिक्षकांचे वागणुकीचे हे नाट्य पाहायला मिळाले . दुसरीकडे कबड्डी संघटनेचे पदाधिकारी या साऱ्या प्रकाराबद्दल अनभिज्ञ होते . शनिवारी ( ता . 3 ) यजमान नाशिक विरुद्ध रत्नागिरी यांच्यातील उपांत्यपूर्व सामन्यानंतर हा अंत्यत लाजिरवाणा प्रकार घडला असला तरी याची प्रशिक्षक खेळाडूची ही खदखद , वाद स्पर्धेपूर्वी झालेल्या प्रशिक्षण शिबिरापासून सुरूच होते . नाशिक जिल्हा महिला कबड्डी संघात रचना , गुलालवाडी व क्रीडाप्रबोधिनी यातील खेळाडूंचा समावेश होता . या खेळाडूंपैकीच अपेक्षा मोहिते या रचना क्लबच्या खेळाडूने हा सर्व गोंधळ घातला . या वादाला रचना , गुलालवाडीच्या इतर खेळाडूंचीही फूस होती . सामन्यानंतर मैदानावरच अपेक्षा मोहिते हिने क्रीडासंकुलात क्रीडाप्रबोधिनीचे केंद्र चालविणाऱ्या भारती जगताप व संघ प्रशिक्षक सारिका जगताप यांच्याशी उद्धटपणे मोठ्याने बोलण्यास सुरवात केली . अर्वाच्च भाषेचा वापर केला . हे सारं इतर संघाच्या प्रशिक्षक , खेळाडूंसमोरच सुरू होते . दोन्हीही जगतापांनी निमूटपणे अपेक्षाचे बोलणे ऐकून घेतले . मैदानावर वाद नको म्हणून काहींनी संबंधित खेळाडू , प्रशिक्षक व संघातील इतरांना बाहेर नेले . मात्र तेथेही गोंधळ सुरूच होता . मुले अंगावर धावून गेली , स्वयंसेवकांचा पुढाकार नाशिकहून कबड्डी सामना पाहण्यासाठी आलेल्या काही पुरुष खेळाडूंचे वाद वाढत आहेत , हे लक्षात येताच त्यांनी संबंधित खेळाडूला समजावले . मात्र ऐकण्याच्या मनःस्थितीत नसलेल्या अपेक्षाने हुज्जत घालणे सुरूच ठेवले . त्या वेळी मात्र हे पुरुष खेळाडू तिच्या अंगावर धावून जात असताना संयोजनात असलेल्या सह्याद्री युवा महिलांच्या काही स्वयंसेवकांनी पुढाकार घेत हा वाद मिटवला . पण तरीही वाद सुरूच राहिला . अगदी खेळाडू - प्रशिक्षकांच्या जेवणाच्या ठिकाणीही त्याचे पडसाद उमटले . इतर खेळाडूंचे खच्चीकरणाने पराभव , प्रशिक्षकाचे नियम नाशिक महिला कबड्डी संघातील इतर खेळाडूंना अपेक्षाने टाकून बोलणे , दुय्यम वागणूक देणे यामुळे त्यांचे खच्चीकरण झाले होते . त्यातच प्रशिक्षकांच्या सूचनांकडे लक्ष न दिल्याने तसेच सरावात अडथळा आणणे या सर्वांचा परिणाम नाशिक संघावर झाला . उपांत्य फेरीतील एक दावेदार म्हणून नाशिक संघाकडे पाहिले जात होते . मात्र हा संघ रत्नागिरी विरुद्धचा सामना हरला . प्रशिक्षक सारिका जगताप यांनी स्पर्धेदरम्यान खेळाडूंचे मोबाईल जमा करून घेतले होते , त्यावरूनही बराच वाद झाला . प्रशिक्षकांचे फोन ; वाद मिटविण्याची धडपड , कारवाईची मागणी नाशिक महिला संघाचा हा वाद वाढतच असल्याचे लक्षात येताच रचना क्लबच्या एक माजी आंतरराष्ट्रीय प्रशिक्षकांनी दूरध्वनी करून स्पर्धेच्या संयोजनात असलेल्यांना हा वाद मिटवला . रचनाच्या खेळाडूंना तातडीने नाशिकला पाठविण्यासाठी धडपड सुरू होती . खेळाडू ऐकण्याच्या मनःस्थितीत नव्हते . प्रशिक्षक आपल्याच तोऱ्यात होते . संघ व्यवस्थापक घरी पोचले होते आणि शहर जिल्हा संघटनेच्या पदाधिकाऱ्यांना याचा काहीच थांगपत्ता नव्हता . इतर खेळाडू , प्रशिक्षकांच्या समोर झालेला हा सारा प्रकार यजमान नाशिकसाठी लांच्छनास्पद असाच होता . नाशिकच्या पराभवाची ही कारणमीमांसा लक्षात घेऊन जिल्हा , राज्य संघटनेने संबंधितांवर कारवाई करावी . त्यामुळे इतरांना जरब बसेल , अशी मागणी होत आहे .


सर्गिओ अॅग्वेरो आणि इकाय गुंडोगॅन यांच्या प्रत्येकी दोन गोलच्या जोरावर मँचेस्टर सिटीने शनिवारी मध्यरात्री झालेल्या इंग्लिश प्रीमिअर लीग फुटबॉलच्या लढतीत वेस्ट ब्रॉमविचचा ४ - ० असा सहज पराभव केला . आर्सेनलने ४ - १ अशा फरकाने सदरलँडवर , तर लिव्हरपूलने ४ - २ अशा फरकाने क्रिस्टल पॅलेसवर विजय मिळवून अव्वल स्थानावर असलेल्या सिटीवर दबाव कायम राखला आहे . सिटी , आर्सेनल व लिव्हरपूल यांच्या खात्यात प्रत्येकी २३ गुण जमा झाले असले तरी गोल फरकामुळे सिटीने अव्वल स्थान कायम राखले आहे . ‘‘पराभूत झाल्यावर आमच्या खेळावर संशयाची सुई टांगली जाते . गेल्या सहा सामन्यांत आम्हाला विजय मिळवता आला नाही . असे पहिल्यांदाच घडले . त्यामुळे आमच्या खेळावर संशय व्यक्त करण्यात आला , तत्त्वांवर नाही , ’’ असे सिटीचे प्रशिक्षक पेप गॉर्डीओला म्हणाले . दुसरीकडे जोस मॉरिन्हो यांच्यामागील दुष्टचक्र नाहीसे होण्याचे नाव घेत नाही . सातत्यपूर्ण खराब कामगिरीमुळे टीकेचे धनी बनलेल्या मॉरिन्हो यांच्या मँचेस्टर युनायटेड क्लबला शनिवारी मध्यरात्री घरच्या मैदानावर बर्नली क्लबने गोलशून्य बरोबरीत रोखले . युनायटेडकडून गोल करण्याचे ३७ प्रयत्न झाले , परंतु त्यांना एकदाही बर्नलीचा बचाव भेदता आला नाही . गतविजेत्या लिस्टर सिटीलाही टोटन्हॅम हॉटस्परने १ - १ अशा बरोबरीत रोखण्याची किमया केली . चॅम्पियन्स लीग फुटबॉल स्पध्रेत गॉर्डीओला यांच्या क्लबला माजी विजेत्या बार्सिलोनाकडून पराभव पत्करावा लागला होता , तसेच लीग चषक स्पध्रेत युनायटेडनेही त्यांच्यावर १ - ० अशी मात केली . त्यामुळे इंग्लिश प्रीमिअर लीगच्या लढतीत त्यांनी संघात आठ बदल केले . या बदलामुळे संघात पुनरागमन झालेल्या खेळाडूंमध्ये अॅग्वेरोचे नाव होते . पहिल्या सत्रात अॅग्वेरोने आपली उपयुक्तता सिद्ध करताना १९व्या व २८व्या मिनिटाला गोल करून सिटीला २ - ० अशा आघाडीवर आणले . या गोलने अॅग्वेरोचाही सहा सामन्यांतील गोलदुष्काळ संपला आणि त्याने सिटीकडून खेळताना १४९ गोल्सची नोंद केली . मध्यंतरानंतर अॅग्वेरोच्या पासवर गुंडोगॅनने सिटीला तिसरा गोल मिळवून दिला . बोरुसिया डोर्टमंडच्या माजी बचावपटूने अखेरच्या क्षणाला एक गोल करून सिटीच्या विजयावर ४ - ० असे शिक्कामोर्तब केले . इतर निकाल ( ( सर्गिओ अॅग्वेरो ) )


लग्न हा दोन व्यक्तींमधील सर्वार्थाने बांधिलकीचा विषय असतो . लग्नाच्या सोहळ्याचीच नाही , तर पुढील आयुष्याचीही योग्य पद्धतीने तयारी करावी लागते . म्हणूनच , जर तुम्ही लग्न करण्याचा विचार करत असाल तर ते पाऊल उचलण्याआधी आपण आर्थिक गोष्टींचे काय नियोजन केले आहे याचा विचार करा . दोन्ही जोडीदारांमध्ये भावनिक सौख्यासोबतच आर्थिक सौख्य असणेही तेवढेच महत्वाचे असते . त्यामुळे लग्न करण्याआधी खालील काही आर्थिक बाबी तपासून बघणे महत्त्वाचे असते . आपली आर्थिक स्थिती पाहाः तुमच्या भावी जोडीदाराला तुमची आर्थिक परिस्थिती सविस्तर सांगा . यापैकी कुठलीही गोष्ट लपविल्याने पुढील आयुष्यात अडचणीचा प्रसंग येऊ शकतो . एकमेकांची आर्थिक परिस्थिती माहीत असल्याने जोडप्याला भविष्यातील खर्चांसाठी नीट नियोजन करणे सोपे जाते . आपल्या कर्जांचा , बंधनांचा आणि दायित्वांचा तपशील शेअर कराः साधारणपणे लोक आपले दायित्व लपवतात आणि स्वतःची आर्थिक परिस्थिती सुदृढ असल्याचे दर्शवतात . अशाने नवीन नात्यात वितुष्ट निर्माण होण्याची शक्यता असते . तुमचे कर्ज , इतर बंधने यांच्यामुळे जोडीदाराला लग्नानंतर आश्चर्य होता कामा नये . स्वतःवर कर्ज असणे ही काही लाजिरवाणी गोष्ट नाही . मात्र , त्याबाबत जोडीदाराला वेळीच कल्पना द्या . आपल्या बँक खात्याचा तपशील शेअर कराः होणाऱ्या जोडीदारासोबत सर्व बँक खात्यांचा तपशील शेअर केल्याने त्यांना कळेल की आर्थिक व्यवहार कसे पसरलेले आहेत . तसेच जर तुमच्या जोडीदाराचे खाते नसेल तर तुम्ही त्याचे खाते उघडू शकता किंवा संयुक्त खाते उघडू शकता . अशाने दोघांना बचत आणि खर्च यांचा अंदाज येईल . योग्य गुंतवणूक सुरू कराः एकटे असताना तुम्ही गुंतवणूक सुरू केलेली नसेल किंवा फक्त परतावा देणाऱ्या विमा पॉलिसी घेतल्या असतील . लग्नानंतर तुम्हाला नीट गुंतवणूक सुरू केली पाहिजे . जेणेकरून भविष्यातील खर्चांची तरतूद होईल . तुम्ही जोखमींसाठी आयुर्विमा पॉलिसी किंवा आरोग्य विमा पॉलिसी घेऊ शकता . योग्य गुंतवणूक सुरू कराः एकटे असताना तुम्ही गुंतवणूक सुरू केलेली नसेल किंवा फक्त परतावा देणाऱ्या विमा पॉलिसी घेतल्या असतील . लग्नानंतर तुम्हाला नीट गुंतवणूक सुरू केली पाहिजे . जेणेकरून भविष्यातील खर्चांची तरतूद होईल . तुम्ही जोखमींसाठी आयुर्विमा पॉलिसी किंवा आरोग्य विमा पॉलिसी घेऊ शकता . आर्थिक छळापासून बचावः तुम्ही सावधपणे खर्च करीत असलात तरी तुमच्या जोडीदाराचे खर्च तुमच्यापेक्षा जास्त असू शकतात . दोघांनी मिळून पालन करण्याचे आर्थिक नियम घालणे किंवा बजेट करणे अशी कामे करणे सुज्ञपणाचे ठरेल . अशाने दोघांचाही आर्थिक टंचाईचा सामना करावा लागणार नाही . तुम्ही अविचारी खर्च टाळण्यासाठी प्रत्येक खर्चासाठी सुद्धा बजेट तयार करू शकता . भावनात्मक प्रगल्भतेसोबतच आर्थिक सुरक्षासुद्धा जोडप्यांसाठी आनंदी वैवाहिक जीवनासाठी चर्चेचा विषय असतो ज्याने अकारण भांडणे टाळली जाऊ शकतात . आदिल शेट्टी , सीईओ , बँकबझार


वादग्रस्त टेलिव्हिजन कार्यक्रमांच्या यादीत अग्रस्थानी असणाऱ्या ‘बिग बॉस’ या कार्यक्रमाचा मराठमोळा अंदाज सध्या चाहत्यांमध्ये चर्चेचा विषय ठरत आहे . कलाकारांचा कोणताही मुखवटा नाही , कोणतंही पात्रं रंगवण्याची जबाबदारी नाही . त्यामुळे या कार्यक्रमाच्या निमित्ताने कलाकारांचा खराखुरा चेहरा प्रेक्षकांच्या भेटीला येत आहे . बिग बॉस मराठीला सुरुवात झाल्यापासून ते आतापर्यंत या कार्यक्रमात बरीच रंजक वळणं आली . वाइल्ड कार्ड एंट्री म्हणू नका , थत्तेगिरी म्हणू नका किंवा मग राजेश आणि रेशम यांच्यामध्ये असणारी मैत्री म्हणू नका . प्रत्येक कारणामुळे या कार्यक्रमाविषयीची उत्सुकता दिवसेंदिवस वाढतच जात असल्याचं पाहायला मिळत आहे . अशा या घरात आणखी एका सदस्याची एंट्री होणार असल्याचं म्हटलं जात आहे . ‘लोकमत’ने प्रसिद्ध केलेल्या वृत्तानुसार मलिका आणि चित्रपटातील आपल्या अभिनयासाठी ओळखली जाणारी अभिनेत्री शर्मिष्ठा राऊत बिग बॉसच्या घरात येणार आहे . तिच्या येण्यामुळे आता या घरातील समीकरणं बदलणार का हे पाहणं औत्सुक्याचं ठरणार आहे . दरम्यान , गेल्याच आठवड्यात वाइल्ड कार्ड एंट्री म्हणून या घरात हर्षदा खानविलकरचा प्रवेश झाला होता . हर्षदाच्या लोकप्रियतेचा फायदाही बिग बॉसला झाला . वाचा : प्रवासखर्च कमी करण्याच्या सोप्या टिप्स टीआरपीच्या बाबतीत याच रणनितीचा अवलंब करत आता शर्मिष्ठाच्या लोकप्रियतेचा बिग बॉस मराठीच्या घराला किती फायदा होतो , हे पाहणंही महत्त्वाचं ठरणार आहे . सध्याच्या घडीला बिग बॉसच्या घरात विविध टास्क आणि कलाकारांमध्ये असणारे मतभेद चर्चेचा विषय ठरत आहेत . त्यातही या घरातून बाहेर येणाऱ्या प्रत्येक व्यक्तीकडून काही गोष्टींचा खुलासा होत असल्यामुळे , अरेच्चा हे असं होतं तर… . अशी थक्क करणारी प्रतिक्रियाही प्रेक्षक देत असल्याचं पाहायला मिळत आहे .


गणपतराव आंदळकर या नावाभोवती नेहमी वलय राहिले . ते एक नामांकित मल्ल होते . त्यांच्यासारखा शिस्तबद्ध मल्ल मी पाहिला नाही . त्यांना कुस्ती खेळताना मी पाहिले नाही . पण त्यांची शरीरयष्टी बॉडी बिल्डरसारखी होती . - श्रीमंत शाहू छत्रपती महाराज कुस्ती क्षेत्रातील जागतिक पातळीवरील एक तारा आज निखळला आहे . कुस्तीतील पावित्र्य राखत त्यांनी अनेक शिष्य घडवले . कुस्ती क्षेत्रात त्यांनी अव्याहतपणे काम केले . आज महाराष्ट्र एका मोठ्या अनुभवी मल्लास मुकला . - चंद्रकांत पाटील , पालकमंत्री भारतातील एक अतिशय चांगल्या मल्लाला आज आपण मुकलो आहोत . त्यांचे व माझे न्यू मोतीबाग तालमीमुळे ऋणानुबंध होते . बदलत्या काळात मातीतील कुस्ती टिकविण्यासाठी ते शेवटच्या श्वासापर्यंत कार्यरत होते . - मालोजीराजे छत्रपती छत्रपती घराणे व वस्ताद आंदळकर यांचे घनिष्ठ संबंध होते . त्यांचा साधेपणा आम्ही अनुभवला . आजही त्यांच्या तालमीत घडावे , यासाठी ग्रामीण भागातून मल्ल न्यू मोतीबागमध्ये येतात . ते आज आपल्यात नसले , तरी त्यांच्या स्मृती आपल्यात कायम राहतील . - संभाजीराजे छत्रपती , खासदार आमच्यात गुरू - शिष्याचे नाते होते . त्यांच्या पायावर डोके ठेवताना मोठा आनंद मिळत असे . त्यांच्यासारखा महान मल्ल पुन्हा होणार नाही . शासनाने त्यांना मरणोत्तर तरी ‘पद्मश्री’ पुरस्काराने सन्मानित करायला हवे . तीच त्यांना श्रद्धांजली ठरेल . - हिंदकेसरी दीनानाथसिंह कुस्तीतला कोहिनूर हिरा आज निखळला . आमचे ते गुरू होते . प्रकृती अस्वस्थ असतानाही त्यांनी मातीशी इमान सोडले नाही . महिनाभर ते तालमीतच राहिले होते . तेथील मल्लांनी त्यांची सेवा केली . त्यांनी कुस्ती क्षेत्राला कधीही डाग लागू दिला नाही . - विष्णू जोशीलकर , महाराष्ट्र केसरी वस्तादांनी माझ्या आयुष्याला आकार दिला . त्यांच्या शिस्तीत आम्ही कुस्तीचे धडे गिरवले . त्यांनी आम्हाला पोटच्या मुलांप्रमाणे वाढवले . आमच्या चुका दाखवत कुस्तीतील डावपेचांना आकार दिला . - चंद्रहार पाटील , डबल महाराष्ट्र केसरी ते कुस्ती क्षेत्रातील असाधारण व्यक्तिमत्त्व होते . मल्ल कसा असावा , याचे ते मूर्तिमंत उदाहरण होते . शेवटच्या क्षणापर्यंत ते तालमीशी नाळ जोडून होते . कोल्हापुरातील मल्लाने ऑलिंपिकला पदक मिळवणे , हीच त्यांना श्रद्धांजली ठरेल . - राम सारंग , राष्ट्रकुल सुवर्णपदक विजेते ते मनाने मोठे होते . त्यांचे निष्कलंक चारित्र्य व धवल कीर्ती हे त्यांचे वैशिष्ट्य होते . त्यांच्यात माणुसकी ओतप्रोत भरली होती . त्यांनी महान मल्ल घडविले . त्यांच्यात व मारुती माने यांच्यात बंधुत्व होते . दोघांनी देशाचा तिरंगा फडकवला . - शंकर पुजारी , कुस्ती निवेदक


विश्वकरंडक फुटबॉल स्पर्धेच्या महाकुंभास उद्या गुरुवारी खेळाप्रमाणेच " ब्युटिफूल ' सुरवात होईल . रशिया आणि सौदी अरेबिया यांच्यात उद्घाटनाचा सामना होणार असून , त्यापूर्वी अवघ्या 30 मिनिटांचा उद्घाटन सोहळा पार पडेल . येथील लुझ्नीकी स्टेडियमवर हा सोहळा आणि सामना होणार आहे . आंतरराष्ट्रीय संगीतकार आणि गायक रॉबी विल्यम्स या वेळी आपल्या आवाजाची मोहिनी मैदानावरील उपस्थित प्रेक्षक आणि टी . व्ही . वरून आनंद घेणाऱ्या फुटबॉल चाहत्यांवर टाकणार आहे . रशियाची सुप्रसिद्ध गायिका आयडा गॅरीफुलिना हिची त्याला साथ मिळणार आहे . या दोघांच्या संगीतावर थिरकत असतानाच जवळपास 500 कलाकारांचा नृत्याविष्कारही पहायला मिळणार आहे . यामध्ये जिम्नॅस्ट आणि ट्रॅम्पोलिन खेळाडूंचाही सहभाग असेल . या सगळ्या उद्घाटन सोहळ्यावर अर्थातच रशियाची छाप असेल . फुटबॉल सम्राट पेले अनुपस्थित राहणार असले तरी , ब्राझीलचाच दोन वेळचा विजेता रोनाल्डो या वेळी सहभागी खेळाडूंना विजेतेपदाची प्रेरणा देण्यासाठी उपस्थित राहणार आहे . या वेळी जर्मनी , ब्राझील , अर्जेंटिना , स्पेन , बेल्जियम या संघांच्या नावांना पसंती मिळत असली , तरी अंदाज वर्तवणे सर्वांनाच कठिण जात आहे . जर्मनीला लागोपाठ दुसऱ्यांदा विश्वकरंडक जिंकून ब्राझीलच्या पाच विजेतेपदाची बरोबरी करण्याची संधी आहे . ब्राझील संघाच्या कामगिरीत चढउतार असले , तरी रशियात पाऊल ठेवल्यापासून हा संघ चाहत्यांच्या नजरेत भरत आहे . दुखापतीतून बरे झाल्याचे नेमारने सराव सामन्यातून सिद्ध केल्यामुळे ब्राझील संघ जोशात आला आहे असे म्हणायला जागा आहे . सध्याच्या फुटबॉल विश्वात चर्चेत असणाऱ्या मेस्सी आणि रोनाल्डो यांच्या अर्जेंटिना आणि पोर्तुगाल संघांना तेवढी पसंती मिळत नाही . या दोन्ही देशांची सगळी मदार या दोन खेळाडूंच्याच फॉर्मवर अवलंबून राहणार आहे . स्पर्धेतील यशा अपयशावर खेळाडू आणि प्रशिक्षकांचे भवितव्य अवलंबून असते . या वेळी मात्र स्पर्धा सुरू होण्यास चोवीस तास असतानाच स्पेनने आपल्या जुलेन लोपेटेगुई या मुख्य प्रशिक्षकांची हकालपट्टी केली आहे . स्पर्धा तोंडावर असताना रेयाल माद्रिदशी करार केल्यामुळे त्यांच्यावर ही कारवाई करण्यात आल्याची चर्चा आहे .


‘कटप्पाने बाहुबलीला का मारलं ? ’ , या प्रश्नाने सबंध देशाला वेड लावलं होतं . ‘बाहुबली : द बिगनिंग’ या चित्रपटानंतर सर्वजण या प्रश्नाच्या उत्तराचा शोध घेऊ लागले . त्याचं उत्तर घेऊन ‘बाहुबली : द कन्क्लुजन’ प्रेक्षकांच्या भेटीला आला . एस . एस . राजामौली दिग्दर्शित या दोन्ही चित्रपटांनी कलाविश्वात सर्वोत्तम चित्रपट निर्मितीचं एक उदाहरण सादर केलं . ‘बाहुबली’ , ‘भल्लाल देव’ , ‘शिवगामी’ , ‘कटप्पा’ ही नावं सर्वांच्या परिचयाची झाली . या ब्लॉकबस्टर चित्रपटांचे सूत्रधार म्हणजेच दिग्दर्शक राजामौली त्यांच्या दोन आवडत्या कलाकारांसोबत लवकरच करण जोहरच्या ‘कॉफी विथ करण’ या चॅट शोमध्ये हजेरी लावणार आहेत . हे दोन आवडते कलाकार म्हणजेच अभिनेता प्रभास आणि राणा डग्गुबती . राजामौली , प्रभास आणि राणा या त्रिकूटासोबत करणच्या गप्पा रंगणार आहेत . पडद्यासमोरील आणि पडद्यामागील बऱ्याच गोष्टी करण त्याच्या प्रश्नातून उलगडण्याचा प्रयत्न करत असतो . तेव्हा या तिघांच्या आयुष्यातील बऱ्याच गोष्टी प्रेक्षकांना कळणार आहेत . ‘मोस्ट एलिजिबल बॅचलर’ म्हणून ओळखला जाणारा प्रभास त्याच्या लग्नाविषयी काय सांगणार याचीही प्रचंड उत्सुकता चाहत्यांना आहे . त्यामुळे ‘कॉफी विथ करण’चा एपिसोड नक्कीच खास असणार आहे . वाचा : ‘मिस वर्ल्ड २०१८’चा किताब जिंकणारी व्हेनेसा आहे तरी कोण ? करण जोहरने सोशल मीडियावर या तिघांसोबतचा फोटो शेअर केला आहे . ‘कॉफी विथ करण’चा यंदाचा सिझन बऱ्याच कारणांसाठी चर्चेत राहिला आहे . अर्जुन कपूर , मलायका अरोरा , जान्हवी कपूर , आलिया भट्ट , दीपिका पदुकोण यांसारख्या सेलिब्रिटींनी आतापर्यंत या शोमध्ये हजेरी लावली . या सेलिब्रिटींच्या वैयक्तिक आणि व्यावसायिक आयुष्यातील बऱ्याच गोष्टी या शोमध्ये उलगडल्या आहेत .


गॅरेथ बेलचा करिश्मा , करीम बेंझेमाकडून विजयाचा पाया ; १९८१ च्या पराभवाची सव्याज वसुली दुखापतीमुळे मैदान सोडताना ढसाढसा रडणारा मोहम्मद सलाह . . त्यापाठोपाठ रेयाल माद्रिदच्या काव्र्हाहलचेही रडणे . . करीम बेंझेमाचा विवादास्पद गोल . . सॅडीयो मानेची बरोबरी . . लिव्हरपूलचे प्रशिक्षक जुर्गेन क्लोप यांचे माकडचाळे . . बदली खेळाडू गॅरेथ बेलचे दोन अविस्मरणीय गोल आणि रेयाल माद्रिदचे विक्रमी जेतेपद . . युक्रेनची राजधानी किव्ह येथे शनिवारी मध्यरात्री चॅम्पियन्स लीगच्या अंतिम लढतीत अशा बऱ्याच घडामोडी घडल्या . लिव्हरपूलसारखा बलाढय़ प्रतिस्पर्धी समोर असताना रेयालने ‘हे जेतेपद आमचेच’ या आत्मविश्वासाने खेळ केला . ख्रिस्तियानो रोनाल्डोच्या ‘बायसिकल किक’ची आठवण ताजी करणारा गोल बेलने केला आणि रेयालच्या जेतेपदावर विजयी कळस चढवला . त्यामुळेच रेयालची जेतेपदाची ‘बायसिकल’ सुसाट धावली . पाच वर्षांत चौथ्यांदा रेयालने चॅम्पियन्स लीगचा चषक उंचावला . १९८१ च्या पराभवाची व्याजासकट परतफेड करताना रेयालने ३ - १ अशा फरकाने लिव्हरपूलला पराभूत केले . गतविजेता रेयाल आणि माजी विजेता लिव्हरपूल समोरासमोर येणार असल्याने रोनाल्डो आणि सलाह यांची जुगलबंदी पाहण्याची उत्सुकता शिगेला पोहोचली होती . मात्र चेंडूवर ताबा मिळवताना सर्गियो रामोससह झालेल्या कुरघोडीत सलाहने डाव्या खांद्याला दुखापत करून घेतली आणि सलाहच्या अश्रूंचा बांध फुटला . त्यामुळे रोनाल्डो आणि सलाह यांच्यातील जुगलबंदी पाहण्यासाठी उत्सुक असलेले चाहते निराश झाले . सलाहच्या अनुपस्थितीत रेयाल वरचढ ठरेल असे वाटत होते , परंतु लिव्हरपूलच्या बचावफळीने कामगिरी चोख बजावली . पहिल्या सत्रात लिव्हरपूलचे पारडे जड होते , परंतु मध्यंतरानंतर रेयालने जोरदार पुनरागमन केले . करीम बेंझेमाला गोलची लॉटरी लागली . लिव्हरपूलचा गोलरक्षक लॉरिस कॅरियस चेंडू सहकाऱ्याकडे सुपूर्द करत असताना पेनल्टी क्षेत्रात उभ्या असलेल्या बेंझेमाने मध्येच पाय आडवा घातला आणि चेंडू त्याच्या पायाला लागून गोलजाळीत विसावला . कॅरियसने पंचाकडे दाद मागितली , मात्र रेयालला गोल बहाल केल्यानंतर लिव्हरपूलच्या खेळाडूंनी नाराजी प्रकट केली . मात्र , पिछाडीनंतरही न खचता लिव्हरपूलने अवघ्या चार मिनिटांत बरोबरीचा गोल केला . ५५व्या मिनिटाला सॅडीयो मानेने अप्रतिम गोल केल्यानंतर प्रशिक्षक क्लोप छातीवर हात आदळून नाचत होते . मात्र , ६१व्या मिनिटाला बदली खेळाडू म्हणून आलेल्या बेलने क्लोपच्या आनंदावर विरजण घातले . इस्कोने दोन सोप्या संधी गमावल्यानंतर झिनेदिन झिदान यांनी बेलला पाचारण केले . सुरुवातीपासून खेळण्याची संधी न मिळालेल्या बेलने नाराजीचे रूपांतर गोलमध्ये करताना रेयालला विजय मिळवून दिला . ६१व्या मिनिटाला मार्सेलोच्या पासवर बेलने हवेत कोलांटउडी घेत ( बायसिकल किक ) गोल केला . त्याच्या शेजारीच उभा असलेला रोनाल्डो आणि सीमारेषेवर उभे असलेले झिदान हे अवाक् झाले . ८३व्या मिनिटाला बेलने ३० यार्डवरून गोलजाळीच्या दिशेने टोलावलेला चेंडू अडवण्यात कॅरियसला अपयश आले आणि रेयालचे जेतेपद निश्चित झाले . अखेरच्या सात मिनिटांत रोनाल्डो गोल करण्यासाठी धडपडत होता , परंतु या वेळी नशीब त्याच्या बाजूने नव्हते . अखेरच्या मिनिटाला गोल करण्याची संधी त्याला होती , परंतु प्रेक्षकाने मैदानात धाव घेतल्याने तो चेंडूसह जागेवरच थांबला आणि त्याला चॅम्पियन्स लीगच्या अंतिम लढतीत प्रथम गोल करता आला नाही .


रिलायन्स जिओ आणि त्याबरोबरच बाजारात सुरु असलेल्या स्पर्धेत आपला टिकाव लागावा यासाठी टेलिकॉम कंपन्या एकाहून एक ऑफर्स जाहीर करत आहेत . नुकताच व्होडाफोननेही आपला नवा प्लॅन लाँच केला असून यामध्ये यूजर्सला जास्तीत जास्त डेटा मिळणार आहे . ३९९ रुपयांच्या या प्लॅनमध्ये युजरला ९० जीबी इतका ४ जी डेटा आणि अनलिमिटेड कॉलिंगची सुविधा मिळणार आहे . व्होडाफोनचा ३९९ रुपयांचा प्लॅन याआधीही होता . मात्र आताच्या नवीन प्लॅनमध्ये बरेच बदल करण्यात आले आहेत . नवीन प्लॅनमुळे नवीन ग्राहक व्होडाफोनकडे आकर्षित होण्याची शक्यता आहे . याशिवाय रिलायन्स जिओ ३९९ रुपयात ८४ दिवसांसाठी ८४ जीबी डेटा आणि अनलिमिटेड कॉलिंग देत आहे . तर त्यांनी या प्लॅनवर १०० टक्के कॅशबॅक ऑफरही जाहीर केली आहे . या प्लॅनला टक्कर देण्यासाठी व्होडाफोनने ही ऑफर आणली आहे . देशातील दुसरी मोठी टेलिकॉम कंपनी म्हणून ओळखल्या जाणाऱ्या व्होडाफोनतर्फे जुलैमध्ये ग्राहकांना ४ जीचा ७० जीबीचा डेटा प्लॅन देण्यात आला होता . हा प्लॅन केवळ २४४ रुपयांना असून ७० दिवस प्रत्येक दिवशी १ जीबी इतका डेटा ग्राहक वापरु शकणार होते . हाय - स्पीड डेटाबरोबरच अनलिमिटेड कॉलिंगचीही सुविधा देण्यात आली होती . याशिवाय नुकतीच व्होडाफोनने आणखी एक ऑफर जाहीर केली होती . यामध्ये कंपनी आपल्या पोस्टपेड युजर्सना ६० जीबी डेटा मोफत देणार आहे . ही ऑफर सर्व ‘व्होडाफोन रेड’ युजर्ससाठी असेल असे कंपनीने सांगितले आहे . या ऑफरमध्ये युजर्सना सहा महिन्यांसाठी प्रत्येकी १० जीबी असा एकूण ६० जीबी डेटा मोफत मिळेल . व्होडाफोन रेड प्लॅन ४९९ रुपयांपासून सुरु होतो . ज्यामध्ये मोफत डेटाशिवाय आणखी ५ जीबी डेटा दिला जाणार आहे . व्होडाफोनच्या ३९९ रुपयांच्या नव्या प्लॅनमुळे जिओ आणि एअरटेलला स्पर्धा निर्माण झाली आहे .


न्यूझीलंड संघाचा वेगवान गोलंदाज टीम साऊदी घोट्याच्या दुखापतीमुळे २२ सप्टेंबरपासून सुरू होणाऱ्या भारताविरूद्धच्या तीन सामन्यांच्या कसोटी मालिकेस मुकणार आहे . साऊदी जायबंदी झाल्यामुळे न्यूझीलंड संघाला धक्का बसला आहे . आपल्या चमकदार कामगिरीने साऊदीने न्यूझीलंडला अनेकवेळा विजय मिळवून दिलेला आहे . साऊदीच्या जागी न्यूझीलंड संघात मॅट हेन्रीची निवड करण्यात आली आहे . हेन्रीने आतापर्यंत चार कसोटी खेळल्या आहेत . सराव सत्रादरम्यान साऊदीच्या घोट्याला ही दुखापत झाली . भारताविरूद्धच्या एकदिवसीय मालिकेसाठी कोणताही धोका न पत्करण्याचे धोरण टीम व्यवस्थापनाने घेतले आहे . त्यामुळे साऊदीला कसोटी मालिकेत न खेळवता त्याला तंदुरूस्तीसाठी विश्रांती देण्यात आली . १६ ऑक्टोबरपासून पाच सामन्यांची एकदिवसीय मालिका सुरू होणार आहे . पहिला सामना धर्मशाळा येथे होणार आहे . या कसोटी मालिकेसाठी साऊदीने खूप तयारी केली होती . दुखापतीमुळे तो खूप निराश झाला आहे . परंतु त्याला झालेल्या दुखापतीमुळे आम्ही त्याला विश्रांती देण्याचा निर्णय घेतला आहे . एकदिवसीय मालिकेसाठी तो तंदुरूस्त राहावा यासाठी आम्ही प्रयत्न करत आहोत , असे न्यूझीलंडचे प्रशिक्षक माईक हेसन यांनी सांगितले . साऊदीने आतापर्यंत ५२ कसोटी सामन्यात १७७ बळी घेतले आहेत . साऊदीच्या जागी निवड झालेल्या २४ वर्षीय मॅट हेन्रीने चार आंतरराष्ट्रीय कसोटी सामने खेळले आहेत . मे २०१५ मध्ये इंग्लंडविरूद्धच्या कसोटी सामन्यातून त्याने पदार्पण केले होते . त्याने शेवटचा सामना ऑस्ट्रेलियाविरूद्ध खेळला होता . या सामन्यात त्याने ४१ षटकांमध्ये १३४ धावा देत एकही बळी टिपला नव्हता . हा सामना ऑस्ट्रेलियाने जिंकला होता .


आयसीसी कसोटी क्रमवारीतील सांघिक यादीमध्ये अव्वल स्थान गाठल्याबद्दल प्रतिष्ठेची कसोटी अजिंक्यपदाची गदा कर्णधार विराट कोहलीला प्रदान करण्यात आली . यासह भारतीय संघाला दहा लाख अमेरिकन डॉलरचे इनाम देण्यात आले . भारतीय संघाने सलग दुसऱ्यांदा हा बहुमान मिळवला आहे . याचाच अर्थ ऑक्टोबर २०१६पासून भारतीय संघ कसोटी क्रमवारीतील अव्वल स्थानावर विराजमान आहे . महेंद्रसिंग धोनीच्या नेतृत्वाखाली भारतीय संघ नोव्हेंबर २००९ ते ऑगस्ट २०११ या कालावधीत कसोटी अग्रस्थानावर होता . तो भारतीय संघाचा सर्वात जास्त कालावधी होता . कोहली आणि धोनीशिवाय स्टीव्ह वॉ , रिकी पाँटिंग , मायकेल क्लार्क , स्टीव्ह स्मिथ ( सर्व ऑस्ट्रेलिया ) , अँडय़ू स्ट्रॉस ( इंग्लंड ) , ग्रॅमी स्मिथ , हशिम अमला ( दोघेही दक्षिण आफ्रिका ) आणि मिसबाह - उल - हक ( पाकिस्तान ) या कर्णधारांनी कसोटी अजिंक्यपदाची गदा जिंकली आहे . कुमार , धवनची आयसीसी क्रमवारीत आगेकूच दुबई : भारताचा सलामीवीर शिखर धवन आणि वेगवान गोलंदाज भुवनेश्वर कुमार यांनी आयसीसी ट्वेन्टी - २० क्रमवारीत आगेकूच केली आहे . ट्वेन्टी - २० मालिकेत एकूण १४३ धावा काढणाऱ्या धवनने १४ स्थानांनी आगेकूच करताना २८वे स्थान मिळवले आहे . याचप्रमाणे मालिकावीर पुरस्कार पटकावणाऱ्या कुमारने ७ बळी घेतले आहेत . त्याने २० स्थानांनी सुधारणा करताना १२वे स्थान गाठले आहे . आयसीसी कसोटी अजिंक्यपदाची गदा पुन्हा जिंकण्याबद्दल अप्रूप वाटते आहे . क्रिकेटमधील सर्वात महत्त्वाच्या प्रकारामधील हे यश सुखावणारे आहे . - विराट कोहली , भारताचा कर्णधार


भारताला ‘क्रिकेटचा देव’ देणारे प्रशिक्षक रमांकात आचरेकर यांचे बुधवारी वयाच्या ८७ व्या वर्षी वृद्धापकाळाने निधन झाले . शिवाजी पार्क येथील भागोजी कीर स्मशानभूमीत त्यांच्या पार्थिवावर अंत्यसंस्कार करण्यात आले . त्यांच्या अंत्ययात्रेत मुंबईतील अनेक क्रिकेटपटू आणि जाणकार उपस्थित होते . सचिनने आपले गुरु आचरेकर सर यांच्या पार्थिवाला खांदा दिला . यावेळी सचिन आणि सारेच क्रिकेटरसिक अत्यंत भावुक झाले . मात्र सरकारला आचरेकर सरांच्या कर्तृत्वाचा विसर पडलेला पहायला मिळाला . पद्म पुरस्कार विजेते रमाकांत आचरेकर यांच्यावर शासकीय इतमामात अंत्यस्कार करण्याचा सरकारला विसर पडल्याचं दिसून आलं . शासकीय इतमामात अंत्यसंस्कार करण्याची जबाबदारी सामान्य प्रशासन विभागाकडे असते . हा विभाग मुख्यमंत्र्यांच्या अख्त्यारित येतो . मात्र सरकारने पूर्णपणे दुर्लक्ष केल्यामुळे क्रिकेट प्रेमी नाराजी व्यक्त करत आहेत . आचरेकर सरांवर अंत्यसंस्कार ; सचिनसह क्रिकेटविश्वाने दिला साश्रुनयनांनी निरोप दरम्यान राज्याचे गृहनिर्माण मंत्री प्रकाश मेहता यांनी शासकीय इतमामात अंत्यस्कार न केल्याबद्दल दिलगिरी व्यक्त करताना सरकारमध्ये कुठेतरी संवादाचा अभाव असावा असं म्हटलं . सोशल मीडियावर मात्र क्रिकेट रसिकांनी यावर संतप्त तिखट प्रतिक्रिया दिल्या आहेत . श्रीदेवीवर शासकीय इतमामात अंत्यसंस्कार करण्यात आले होते पण भारतात महान क्रिकेटपटूंची पिढी घडवणारे आचरेकर सर यांच्यावर मात्र शासकीय इतमामात अंत्यसंस्कार का करण्यात आले नाहीत ? असा सवाल एकाने उपस्थित केला आहे . ज्या गुरूंचे 3 ते 4 शिष्य एकाच वेळी आंतराष्ट्रीय स्तरावर खेळत होते . आजवर कोणत्याही गुरूचे एकापेक्षा जास्त शिष्य आंतरराष्ट्रीय लेव्हल वर गेले नाहीत . त्यांच्यावर शासकीय इतमामात अत्यसंस्कार व्हायला हवे होते अशी प्रतिक्रिया एका युजरने दिली आहे . प्रशिक्षक रमांकात आचरेकर यांची गेल्या काही दिवसांपासून तब्येत खालावली होती . त्यांना जेवताना त्रास होत असल्यामुळे अन्न पातळ करुन भरवले जात होते . मात्र बुधवारी संध्याकाळच्या सुमारास त्यांना हृदयविकाराचा झटका आल्याने त्यांची प्राणज्योत मालवली .


पाकिस्तानच्या क्रिकेट बोर्डाने ऑस्ट्रेलिया विरुद्धच्या ट्वेन्टी - २० मालिकेसाठी संघात स्थान न दिल्यानंतर शाहिद आफ्रिदीने आंतरराष्ट्रीय क्रिकेटमधून निवृत्तीची घोषणा केली . या घोषणेनंतर शाहिदच्या २० वर्षांचे क्रिकेट करिअर संपुष्टात आले . आफ्रिदीने आपल्या क्रिकेट करिअरमध्ये अनेक विक्रमांना गवसणी घातली . आपल्या अफलातून अष्टपैलू कामगिरीच्या जोरावर त्याने आंतरराष्ट्रीय क्रिकेटमध्ये आपली वेगळी ओळख निर्माण केली . पाकिस्तानचा क्रिकेट संघ भारताचा पारंपारिक प्रतिस्पर्धी असला तरी शाहिद आफ्रिदीचे भारताच्या काही खेळाडूंसोबत चांगले संबंध आहेत . जोरकस फटकेबाजीत हातखंडा असलेल्या शाहिद आफ्रिदीला आंतरराष्ट्रीय क्रिकेटमध्ये ‘बुम - बुम आफ्रिदी’ असे ओळखले जाते . आफ्रिदीने पाकिस्तानकडून खेळताना वनडे क्रिकेटमध्ये ८०६४ धावा ठोकल्या असून त्याच्या नावावर ३९५ विकेट्स देखील जमा आहेत . ट्वेन्टी - २० मध्ये आफ्रिदीने ९८ सामन्यांत १४०५ धावा जमा आहेत . तर ९७ विकेट्स देखील घेतल्या आहेत . आफ्रिदीने जागतिक क्रिकेटमध्ये दिलेल्या योगदानाचा सन्मान म्हणून भारतीय संघानेही पुढाकार घेऊन त्याला संघातील खेळाडूंची स्वाक्षरी असलेले टी - शर्ट भेट म्हणून दिले . विराट कोहलीच्या १८ नंबरची जर्सी असलेल्या टी - शर्टवर या स्वाक्षऱया करण्यात आल्या आहेत . याशिवाय , खुद्द विराटने या जर्सीवर आफ्रिदीसाठी एक शुभेच्छा संदेश देखील लिहीला आहे . ”तुझ्या विरुद्ध खेळणे ही माझ्यासाठी नेहमी सन्मानाची गोष्ट होती . ” , असे विराटने टी - शर्टवर लिहिले आहे . शाहिद आफ्रिदीला निरोप देताना भारतीय संघाने घेतलेल्या या पुढाकारामुळे प्रतिस्पर्धी संघांमध्ये असलेले शत्रुत्व हे केवळ खेळपट्टीच्या २२ यार्डापुरतेच मर्यादित असल्याचे दाखवून दिले आहे . मैदानाबाहेर दोन्ही संघांच्या खेळाडूंमध्ये सौदार्हाचे संबंध असल्याचे उदाहरण भारतीय संघाने दिले आहे .


आयपीएलमध्ये साखळीत पहिले दोन क्रमांक मिळविलेल्या दोन संघांनी अंतिम फेरी गाठणे अगदी सार्थ ठरले आहे . हे दोन्ही संघ निर्णायक क्षणी इतरांपेक्षा कांकणभर सरस होते . त्यामुळे ते यास सर्वार्थाने पात्र आहेत . साखळीतील दुसरा संघ करंडक जिंकतो असे इतिहास सांगतो . त्यामुळे चेन्नईच्या चाहत्यांना आपला लाडका संघ विजयी पुनरागमन करेल , असा विश्वास वाटत असेल . चेन्नईने प्ले - ऑफमधील पहिल्या सामन्यात हैदराबादवर रोमहर्षक विजय मिळवून थेट अंतिम फेरी गाठली . प्रतिकूल परिस्थितीमध्येही झुंज देत बाजी मारण्याइतकी क्षमता आणि विश्वास आपल्याठायी असल्यामुळे त्यांचे मनोधैर्य उंचावले आहे . फॉर्मातील रायुडू याच्याऐवजी फाफला सलामीला पाठविण्याची चाल सुरवातीला धुर्त वाटली नव्हती , पण फाफने ताकदवान फटकेबाजी करीत संघाची नौका पार केली . चेन्नईच्या फलंदाजीत कोणत्याही प्रतिस्पर्ध्याला सामोरे जाण्याची आणि कोणत्याही धावसंख्येचा पाठलाग करण्याची क्षमता नक्कीच आहे , पण त्यांचा सामना छोटे किंवा मोठे असे कोणतेही आव्हान राखण्याची सवयच झालेल्या प्रतिस्पर्ध्याशी आहे . हैदराबादच्या फलंदाजीत चेन्नईसारखी क्षमता नाही . धवन आणि विल्यम्सन यांच्यावर ते अवलंबून आहेत . इतरांना प्रसंगानुरूप कामगिरी अजिबात उंचावता आलेली नाही . हैदराबादचा एक खेळाडू मात्र दिवसागाणिक जास्त चमकतो आहे . कोलकत्याविरुद्ध तर त्याने ‘वन - मॅन आर्मी’ असल्याचे सिद्ध केले . हा खेळाडू म्हणजे रशीद खान ! फलंदाजीतील त्याच्या तडाख्यामुळे संघाचे मनोधैर्य उंचावले . त्याने अफलातून फटके मारले आणि एबी डिव्हिलियर्स याच्या शैलीत मारलेली ‘फ्लीक’ सर्वोत्तम होती . मग चेंडू हातात आल्यानंतर त्याने पुन्हा जादुई मारा केला आणि फलंदाजांची कोंडी केली . इतकेच नव्हे तर त्याने अंतिम टप्प्यात सीमारेषेवर दोन झेल घेतले आणि भन्नाट थ्रोच्या जोरावर धावचीतमध्येही योगदान दिले . ‘उपांत्य’ सामन्यात हैदराबादसाठी रशीदची कामगिरी निर्णायक ठरली . त्याची एनर्जी आणि मुलांमध्ये असतो तसा दांडगा उत्साह संघावर सकारात्मक प्रभाव पाडतो . तो पुन्हा भरात आला तर मग हैदराबादने इतिहास घडविला असेल .


आधीच डेटा चोरीच्या आरोपांमुळे वादात अडकलेलं फेसबुक आणखी अडचणीत येण्याची शक्यता आहे . बीबीसीने दिलेल्या वृत्तानुसार , फेसबुकवरुन युजर्सचा डेटा चोरी केला जात असून , त्याचा चुकीच्या पद्धतीने वापर केला जात आहे . धक्कादायक म्हणजे , तब्बल 81 हजार युजर्सचं अकाऊंट हॅक करण्यात आलं आहे . हे सर्व अकाऊंट हॅक करुन युजर्सच्या मेसेज बॉक्समधील खासगी मेसेज विकले जात आहेत . ही माहिती प्रत्येक अकाऊंटमागे 6 रुपये 50 पैशांमध्ये विकली जात आहे . या प्रकारामुळे पुन्हा एकदा फेसबुकच्या सुरक्षेवर प्रश्नचिन्ह उपस्थित झालं आहे . ‘एफबीसेलर’ ( FBSaler ) नावाच्या एका युजरने 12 कोटी अकाऊंट्सची विक्री केल्याची माहिती ‘इंटरनेट फोरम’ला दिली . सप्टेंबर महिन्यात हा प्रकार घडला . सायबर सेक्युरिटी फर्म डिजिटल शॅडोजने प्रकरणाचा सखोल तपास केला असता तब्बल 81 हजार युजर्सची खासगी माहिती विकण्यात आल्याचं समोर आलं . बीबीसीने माहिती पडताळून पाहण्यासाठी डेटा विकण्यात आलेल्या पाच फेसबुक युजर्सना संपर्क साधला . त्यांच्या नावे असणारे मेसेज दाखवले असता हे आपलेच मेसेज असल्याची माहिती त्यांनी दिली . विशेष म्हणजे यामध्ये फक्त मेसेज नाही तर फोटोंचाही समावेश होता . ज्या युजर्सचा डेटा विकला जात आहे ते प्रामुख्याने यूक्रेन , रशिया , यूके , अमेरिका आणि ब्राझील देशातील आहेत . इतर देशांमध्येही हा प्रकार घडल्याची शक्यता आहे . दरम्यान फेसबुकने सर्व युजर्सचे अकाऊंट्स सुरक्षित असून कोणतीही माहिती लिक किंवा अकाऊंट हॅक झालं नसल्याचं सांगितलं आहे .


आपल्या आवडत्या कलाकाराला एका नव्या लूकमध्ये पाहिल्यावर अनेकांनाच आपणही त्या लूकचा प्रयोग करुन पाहावा अशी इच्छा होते . हल्लीच्या तरुणाईमध्ये रोजच्या राहणीमानात लूकला जास्त महत्त्वं दिलं जातं . विविध ठिकाणी जाताना आपण जेथे जात आहोत ती जागा , तो कार्यक्रम या सर्व गोष्टी अंदाजात घेतल्यानंतरच हल्ली त्या कार्यक्रमासाठीच्या लूकची निवड केली जाते . बहुविध लूक्सच्या या गर्दीत सर्वाधिक लोकप्रिय ट्रेंड म्हणजे , कलर डेनिमचा . वॉर्डरोबमध्ये असणारं एक भन्नाट कलेक्शन किंवा कपड्यांचा जोड म्हणजे कलर डेनिम . कलर डेनिम ही संकल्पना जितकी नवी आहे तितकीच हटकेसुद्धा . डेनिमच्याच प्रकाराच मोडमाऱ्या या कलर डेनिमला गेल्या काही दिवसांपासून तरुणाईमध्ये कमालीची पसंती मिळाली आहे . ज्याप्रमाणे एखाद्या साध्या कुर्त्यावर लेगिन्स मॅच केली जाते , अगदी त्याचप्रमाणे कलर डेनिमचा वापर केला जातो . फक्त कुर्त्यावरच नव्हे , तर विविध प्रकारचे टॉप्स , बंदगळा कुर्ते यांच्यासोबतही कलर डेनिमचा जोड देता येते . पण , या कलर डेनिम वापरताना काही गोष्टी आवर्जून लक्षात घ्याव्या लागतात , जेणेकरुन हा लूक आणखीन उठावरदार आणि प्रभावी करता येऊ शकतो . स्पायकर इंडियाचे डिझायनर हेड अभिषेक यादव यांनी याविषयीच्या काही खास टिप्स दिल्या आहेत… चला तर मग या जाणून घेऊया कलर डेनिम कॅरी करण्याच्या काही खास टिप्स जीन्स फीट : जीन्स घेताना कधीही कमरेचं माप लक्षात घेणं गरजेचं आहे . त्यातही कलर डेनिम घेताना आपल्या बॉडी टाईप नुसारच कलर डेनिम पसंत करावी . विशेषतः गडद निळ्या रंगाची जीन्स स्किनी फिट व रेग्युलर फिटिंग मध्ये उपलब्ध असते . अशा डेनिम सर्व बॉडी टाईप वर शोभून दिसतात . रंग : कलर डेनिम निवडताना आपल्या स्किनटोनचा ( त्वचेच्या रंगाचा ) देखील विचार करावा . त्याशिवाय कोणत्या ठिकाणी जात आहात , हे सर्वप्रथम ध्यानात ठेवलेलं बरं . उदाहरणार्थ ऑफिस , आऊटिंग किंवा पार्टीला जाताना त्यानुसारच कपड्यांची नवड करावी . आपल्या स्किनटोनला साजेशी कलर डेनिम निवडावी . ही निवड करताना फारशा अडचणी येणार नाहीत , कारण अनेक विविध रंगांमध्ये या डेनिम बाजारात उपलब्ध आहेत . टॉपवेयरचे पर्याय : आपण डेनिम कोणत्या टॉप किंवा शर्ट वर घालणार आहेत त्यानुसारच डेनिम ची निवड करावी . ऑफिसमध्ये सहसा डार्क रंगाची डेनिम वापरली तर एखादा चेक्स किंवा प्लेन टॉप किंवा टि - शर्ट वापरावा . फिकट रंगाची डेनिम असल्यास त्यावर फ्लोरल प्रिंटचा एखादा टॉप फ्रेश लूक देतो . न्यूट्रल रंग उदाहरणार्थ पांढरा , राखाडी अशा रंगांचे टॉपवेयर गडद रंगांच्या कलर डेनिमवर शोभून दिसतात . कार्यक्रमाचं महत्त्वं : पार्टी ऑफिस किंवा एखाद्या ट्रिपमध्ये सर्वात हटके दिसण्यासाठी कलर डेनिम हा ‘ऑल टाईम बेस्ट’ ऑप्शन आहे . मुख्य म्हणजे साधा पण , तितकाच लक्षवेधी लूक म्हणूनही कलर डेनिमला अनेकांची पसंती मिळते . नवी स्टाईलः जेव्हा तुम्ही एखादी डेनिम निवडता , तेव्हा ती केवळ फिटिंग किंवा कलरनुसारच नाही , तर डिझाईन व स्टायलिंग याची उत्तम सांगड असणंही महत्त्वाचं असतं . कापडः कलर डेनिम खरेदी करताना त्याचा दर्जा लक्षात घेणं फार महत्त्वाचं महत्त्वाचे असते . जेव्हा आपण डेनिम घालतो , ती बराच वेळासाठी आपल्या त्वचेच्या संपर्कात येते . अशावेळी त्याचा दर्जा व त्यामध्ये असणाऱ्या नैसर्गिक आणि कृत्रिम धाग्यांचा वापर या सर्व गोष्टींवर लक्ष द्यावे . मुख्य म्हणजे सुती धाग्यांचं प्रमाण जास्त असणाऱ्या डेनिमची निवड करावी . त्यासाठी त्या कपड्याची माहिती पाहण्यास काहीच हरकत नाही . डेनिमचं वजनः सीझननुसार डेनिमचं सिलेक्शन करावं . वजनाने हलक्या डेनिम या उन्हाळ्यात वापराव्यात . तर मिडियम वेट डेनिम या कधीही वापरता येऊ शकतात . थंडीच्या दिवसांमध्ये जास्त वजनाच्या डेनिम निवडण्यास काहीच हरकत नाही .


वन - डे मालिकेत ३ - ० ने पिछाडीवर पडलेल्या श्रीलंकेच्या संघासाठी आणखी एक धक्कादायक बातमी आहे . उपुल थरंगाच्या जागी संघाचं कर्णधारपद भूषवणारा चमार कपुगेदरा पाठदुखीने त्रस्त असल्याचं समजतंय . कपुगेदराच्या अनुपस्थितीत लसिथ मलिंगाकडे श्रीलंकेच्या संघाचं नेतृत्व सोपवलं जाण्याची शक्यता आहे . याआधी दिनेश चंडीमल हा दुखापतीमुळे संघाच्या बाहेर गेला आहे . त्यामुळे असा दुखापतग्रस्त संघ भारताला कशी लढत देणार हे पहावं लागणार आहे . कपुगेदराच्या दुखापतीविषयी बोलताना श्रीलंकेच्या संघाचे व्यवस्थापक असनाका गुरुसिन्हा म्हणाले , “कपुगेदराच्या दुखापतीबद्दल मी संघाच्या फिजीओंशी बोललो आहे , त्याच्यावर सध्या उपचार सुरु आहेत . पण त्याच्या सहभागाविषयी अजुन नेमकं सांगता येणार नाही . सध्या संघातील ५ ते ६ खेळाडू सराव करतायत , त्यामुळे कपुगेदराला विश्रांती देण्याचा निर्णय संघ व्यवस्थापनाने घेतलाय . अंतिम संघात त्याच्या सहभागाबद्दल उद्या निर्णय घेण्यात येईल . ” अवश्य वाचा – सामने कसे जिंकतात , ? आम्ही विसरलोय ! कसोटी मालिकेपाठोपाठ वन - डे सामन्यांची मालिकाही श्रीलंकेने गमावली आहे . याआधी कपुगेदराने श्रीलंकेचा संघ सामने कसे जिंकतात हे विसरलाय असं वक्तव्य केलं होतं . तिसऱ्या सामन्यात भारतीय संघाला सामना जिंकण्यासाठी अवघ्या ८ धावांची गरज होती . यावेळी श्रीलंकेच्या संघाची कामगिरी पाहून चाहत्यांनी मैदानात पाण्याच्या बाटल्या फेकून सामन्यात व्यत्यय आणण्याचा प्रयत्न केला होता . मात्र यानंतर पोलिसांनी मध्यस्थी करत सामना पुन्हा सुरु केला होता . त्यामुळे एकंदरीतच भारताचा संघ आजारी पडलेल्या श्रीलंकेच्या संघाशी खेळणार असल्याने उरलेल्या सामन्यांमध्ये किती चुरस राहील हे जगजाहीर आहे .


मिस्टर परफेक्शनिस्ट आमिर खान आज ५३ वर्षांचा झाला . आपल्या वाढदिवसानिमित्त इन्स्टाग्रामवर अकाऊंट सुरू करून त्यानं आपल्या चाहत्यांना छान सरप्राईज दिलं आहे . काही दिवसांपूर्वीच आमिर इन्स्टाग्रामवर आपलं अकाऊंट सुरु करणार असल्याच्या चर्चा होत्या पण यासाठी तो आपल्या वाढदिवसाची वाट बघत होता . अखेर या फोटो शेअरिंग अॅप पासून स्वतःला फार लांब न ठेवता आमिरनं आपलं इन्स्टाग्राम अकाऊंट सुरू केलं आहे . विशेष म्हणजे अमिरनं त्यावर काही पोस्ट करण्याआधीच अडीच लाखांहून अधिक लोकांनी त्याला फॉलो करायला सुरूवातही केली होती . आमिरनं आपल्या पहिल्यावहिल्या पोस्टमधून आपली आई जीनत हुसैन यांचा फोटो शेअर केला आहे . ‘आज मी जो आहे ते केवळ आणि केवळ तिच्यामुळेच आहे’ असं लिहित आमिरनं आईचा जूना फोटो शेअर केला आहे . गेल्यावर्षी आमिरचा ‘सिक्रेट सुपरस्टार’ हा चित्रपट आला होता , चित्रपटाच्या स्क्रिनिंगसाठी त्याची आईदेखील सोबत होती . आमिरचा हा चित्रपट पाहून त्या आपल्या अश्रू रोखू शकल्या नव्हत्या . त्यामुळे आपली पहिलीवहिली पोस्ट त्यांनी आईला सर्मपित केली आहे . काही तासांपूर्वीच आमिरनं आपलं इन्स्टाग्राम अकाऊंट सुरु केलं विशेष म्हणजे काही तासांतच त्यांच्या फॉलोवर्सची संख्या अडीच लाखांवर पोहोचली आहे .


Apple September Event 2018 : अँड्रॉईडमध्ये ड्युएल सिमकार्डची सुविधा आल्यानंतर अनेकजण अॅपलकडून इतर कंपन्यांकडे वळले . मात्र आता या सगळ्या लोकांसाठी एक आनंदाची बातमी आहे . अॅपल कंपनीने आपल्या नव्या आयफोनमध्ये ड्यूअल सिमची सुविधा दिली आहे . याआधीही बऱ्याचदा अॅपल आपल्या नवीन मॉडेलमध्ये ड्युएल सिमची सुविधा देणार अशी चर्चा होती , मात्र आता ते प्रत्यक्षात आले आहे . बुधवारी रात्री साडे दहा वाजता कॅलिफॉर्नियातील अॅपलच्या स्टिव्ह जॉब्स सभागृहामध्ये तीन नवीन आयफोनचे अनावरण करण्यात आले . यावेळी दोन आयफोनला ड्यूअल सिमची सुविधा असल्याचे कंपनीने स्पष्ट केले आहे . अॅपल कंपनी आपले नव्याने येणारे iPhone Xs आणि iPhone Xs Max या आयफोनमध्ये ड्यूअल सिम असल्याची घोषणा केली आहे . आयफोनमध्ये पहिल्यांदाच ड्यूअल सिमची सुविधा देण्यात आल्यामुळं ग्राहकांमध्ये या आयफोनबद्दल फारच उत्सुकता असल्याचं पाहायला मिळत आहे . अॅपलने घोषणा केलेला नवा मोबाइल आयफोन टेन - एसचा डिस्प्ले ५ . ८ इंच असेल . या शिवाय फेस आयडी , ५१२ जीबीचे स्टोअरेज , आयओएस – १२ प्रोसेसर ही या फोनची वैशिष्ट्ये असतील . आयफोन टेन - एस मॅक्सचा स्क्रीन ६ . ५ इंची असेल iPhone Xs हा आ हा iPhone Xचा अपग्रेडेड आयफोन आहे . तर iPhone Xs Max हा आयफोन एक्सएस पेक्षा एक पाऊल पुढे आहे . iPhone Xs आणि iPhone Xs Max हा आतापर्यंतचा सर्वात वेगवान आयफोन असल्याचा दावा कंपनीने केला आहे . हे आयफोन पहिल्या आयफोनपेक्षा ३० टक्के आधीक वेगवान आहेत . या दोन्ही नव्या आयफोनमध्ये A12 बायोनिक चिप देण्यात आली आहे . त्यामुळे Animoji , फोटोज आणि पोट्रेट मोडमध्ये अमुलाग्र बदल करू शकतो . ड्यूअल सिम आयफोनमुळे भारतात अॅपलचा मोबाईल वापरणाऱ्यांच्या संख्येत साधारण २ टक्क्यांनी वाढ होईल असे कंपनीचे म्हणणे आहे . ‘केजीआय सिक्युरीटीज’ या तैवानमधील अग्रगण्य कंपनीतील तंत्रज्ञान क्षेत्रातील जगप्रसिद्ध तज्ञ मिंग - ची कुओ यांनी लिहीलेल्या एक ब्लॉगमध्ये २०१८पासून येणाऱ्या सर्व आयफोनच्या मॉडेलमध्ये ड्युएल सिम सपोर्ट असल्याचे नमूद केले होते . विशेष म्हणजे या आयफोनमधील देन्ही सिम स्लॉट हे ‘एलटीई’ प्रकारातील असतील . सध्या बाजारात उपलब्ध असलेले सर्व ड्युएल सिम फोन हे ‘एलटीई’ आणि ‘थ्री जी’ प्रकारातले आहेत . ‘एलटीई’ म्हणजे फोरजी आणि त्यावरील तंत्रज्ञान असणाऱ्या सीम कार्डवर चालणारे फोन . ‘२०१८ मध्ये बाजारात येणाऱ्या आयफोनमध्ये ‘एलटीई’ ट्रान्समिशन स्पीडबरोबरच ड्युएल स्टॅण्डबाय फिचरही उपलब्ध होईल . ‘एलटीई - थ्री जी’ऐवजी या फोनमध्ये ‘एलटीई - एलटीई’ तंत्रज्ञान असेल , असा उल्लेख कुवोंनी त्यांच्या लेखात केला आहे .


रिलायन्स जिओने बाजारात दाखल होत स्पर्धक कंपन्यांची दाणादाण उडवली आहे . सुरुवातीला मोफत कॉलिंग मग मोफत इंटरनेट आणि त्यानंतर मोफत मोबाईल फोन बाजारात दाखल करत जिओने धमाका उडवला होता . काही दिवसांपूर्वीच जिओने आपला Jio phone 2 दाखल करत असल्याचे सांगितले . त्यानंतर आता कंपनीने या फोनचा सेल जाहीर केला आहे . या फ्लॅश सेलमध्ये हा मोबाईल अतिशय स्वस्तात मस्त खरेदी करता येणार आहे . दुपारी १२ वादता सुरु होणाऱ्या या सेलमध्ये Jio phone 2 अवघ्या २९९९ रुपयांना खरेदी करता येणार आहे . हा फ्लॅशसेल असल्यामुळे मर्यादीत फोनचीच विक्री होण्याची शक्यता आहे , त्यामुळे पहिल्यांदा नोंदणी करणाऱ्याला फोनसाठी प्राधान्य दिलं जाईल . Qwerty कीपॅड , यू ट्यूब , व्हॉट्स अॅप आणि फेसबुकचे ‘इनबिल्ट’ अॅप , हॉरिझेंटल डिस्प्ले ही या नव्या फोनची वैशिष्ट्ये आहेत . दिसायला हा फोन जुन्या ब्लॅकबेरी फोनप्रमाणे आहे . फोनमध्ये ५१२ एमबी रॅम आणि ४ जीबी इनबिल्ट स्टोरेज देण्यात आलं आहे , मेमरी कार्डद्वारे स्टोरेज १२८ जीबीपर्यंत वाढवता येईल . या ४जी फोनमध्ये २००० एमएएच बॅटरी असून त्यामुळे १४ तासांचा टॉकटाइम बॅकअप मिळेल असा कंपनीचा दावा आहे . यामध्ये वाय - फाय , ब्लूटूथ , एनएफसी आणि एफएम रेडिओ यांसारखे कनेक्टिविटी फिचर्स देण्यात आले आहेत . १० जानेवारी रोजी दुपारी १२ वाजल्यापासून Jio . com आणि माय जिओ अॅपवर सेलला सुरूवात होईल . फोन खरेदी करण्यासाठी संकेतस्थळावर गेल्यानंतर Get Now पर्यायावर क्लिक करावं आणि फोनसाठी नोंदणी करावी . त्यानंतर तुमचा मोबाइल क्रमांक , पत्ता आदी माहिती द्यावी लागेल . फोन खरेदी कऱण्यासाठी कॅश ऑन डिलीव्हरीचा पर्याय मिळणार नाही . म्हणजे तुम्हाला नेट बॅंकिंग अथवा डेबिट किंवा क्रेडिट कार्डने पेमेंट करावं लागेल . फोनची डिलीव्हरी केव्हापासून सुरू होणार याबाबत जिओकडून माहिती देण्यात आलेली नाही . त्यामुळे तुम्ही स्वस्तात मस्त फोन खरेदी करण्याचा विचार करत असाल तर तुमच्यासाठी ही निश्चितच चांगली संधी आहे .


चं अस्तित्त्व निर्माण करायचं असेल तर कोणीतरी ‘गॉडफादर’ हवाच असं अनेकदा कलाकारांनी मान्य केलं आहे . चित्रपट इण्डस्ट्रीत करिअर घडवण्यासाठी आलेला शाहरूख बघता बघता बॉलिवूडचा ‘बादशहा’ झाला . त्याची मुलंही बॉलिवूडमध्ये पदार्पण करण्यासाठी सज्ज झाली आहेत . आता २६ वर्षांनंतर शाहरुखनं प्रथमच त्याच्या बॉलिवूडमधल्या ‘गॉडफादर’विषयीचं गुपित उघड केलं आहे . ‘संघर्षाच्या काळात मी मुंबईत आलो . यावेळी मी सलमानच्या घरात जेवायचो . सलमानचे वडील सलीम खान माझी खूप काळजी घ्यायचे . आज मी जे काही आहे ते केवळ सलीम खान आणि त्यांच्या कुटुंबियांमुळेच आहे’ असं शाहरुखनं म्हटलं आहे . सलमान आणि शाहरुखची मैत्री बॉलिवूडमध्ये सर्वांनाच ठावूक होती . मात्र काही वर्षांपूर्वी पार्टीत झालेल्या वादामुळे सलमान आणि शाहरूखमध्ये दुरावा आला . हा दुरावा विसरून हे दोघंही एकत्र आले . नुकतीच सलमानच्या ‘दस का दम’ कार्यक्रमात शाहरुखनं उपस्थिती लावली आहे . यावेळी २६ वर्षांनंतर त्यानं हे गुपित उघड केलं आहे .


पावसामुळे पहिल्या दोन दिवसांचा खेळ वाया गेल्यानंतर श्रीलंकेने सामन्यात भारताला बॅकफूटवर ढकलून पहिल्या डावात १२२ धावांची आघाडी घेतली . भारताच्या १७२ या धावसंख्येचा पाठलाग करताना श्रीलंकेच्या संघाने पहिल्या डावात २९४ धावा केल्या . मात्र , सलग चौथ्या दिवशी श्रीलंकेच्या खेळाडूचं मैदानातलं वर्तन हे संशयाच्या भोवऱ्यात सापडलेलं आहे . श्रीलंकेच्या पहिल्या डावात ५७ व्या षटकात मोहम्मद शामीच्या गोलंदाजीवर दिलरुवान पेरेरा पायचीत असल्याचं अपील पंच नायजेल लाँग यांची उचलून धरलं . सुरुवातीच्या काही क्षणांमध्ये पेरेराने पंचांचा निर्णय मान्य करत , माघारी परतण्याचा निर्णय घेतला . यासाठी तो ड्रेसिंग रुमच्या दिशेने वळलाही . मात्र , क्षणार्धात पेरेराने परत मागे फिरत पंचांच्या निर्णयाविरुद्ध दाद मागण्याचं ठरवलं . डीआरएसमध्ये चेंडू यष्ट्यांना लागत नसल्याचं दिसून येतं होतं . यानंतर तिसऱ्या पंचांनी नायजेल लाँग यांचा निर्णय रद्द ठरवत पेरेरा नाबाद असल्याचा निर्णय दिला . यावेळी श्रीलंकेच्या खात्यात अवघा एक रिव्ह्यू शिल्लक राहिलेला असताना , मोक्याच्या क्षणी रिव्ह्यू घेणं हा धाडसी निर्णय ठरला . मात्र यावेळी टेलिव्हीजन रिव्ह्यूमध्ये श्रीलंकन ड्रेसिंग रुममधून , सपोर्ट स्टाफमधली एक कर्मचारी पेरेराला रिव्ह्यू घेण्यास सांगत असल्याचं अंधुकसं दिसत होतं . नेमकं काय घडलं होतं यावेळी तुम्हीच पाहा… अवश्य वाचा – चंडीमलच्या कृतीकडे पंचांचा कानाडोळा , ५ धावा न दिल्याने विराट कोहली नाराज दिलरुवान पेरेराच्या या प्रकारावरुन समालोचक सायमन डुल यांनी आपली नाराजी व्यक्त केली . आयसीसीच्या नियमांप्रमाणे डीआरएससाठी खेळाडूने ड्रेसिंग रुममधली व्यक्तींची मदत घेण्याचा प्रयत्न केल्यास त्यांना बाद ठरवलं जातं . ऑस्ट्रेलियाच्या भारत दौऱ्यात , कर्णधार स्टिव्ह स्मिथनेही डीआरएसच्या निर्णयासाठी ड्रेसिंग रुममधून मदत घेण्याचा प्रयत्न केला होता . मात्र यावेळी विराट कोहली आणि पंच नायजेल लाँग यांना हा प्रकार लक्षात आला होता . यानंतर पंचांनी स्मिथला मैदान सोडून जाण्यास सांगितलं होतं . आश्चर्याची गोष्ट म्हणजे भारतीय संघातील एकाही खेळाडूला ही बाब लक्षात आली नाही . याचसोबत ड्रेसिंग रुममधून नेमक्या कोणत्या व्यक्तीने इशारा केला होता हे समजू शकलेलं नाहीये . त्यामुळे सामनाधिकारी या घटनेवर काय निर्णय घेतायत हे पाहणं महत्वाचं ठरणार आहे .


डेबिट आणि क्रेडिट कार्ड वापरणे हे आता अतिशय सामान्य झाले आहे . कोणत्याही व्यवहारांसाठी रोख रक्कम जवळ बाळगण्यापेक्षा अनेक जण कार्डद्वारे व्यवहार करणे पसंत करतात . मग वॉलेटमध्ये एकाहून एक वेगवेगळ्या कंपनीची कार्डे बाळगली जातात . मात्र आता असे करण्याची आवश्यकता नाही . कारण एका सरकारी बँकेनं नव्या तंत्रज्ञानाचं कार्ड ग्राहकांना उपलब्ध करून दिलं असून , एकाच कार्डमध्ये आपल्याला क्रेडिट आणि डेबिट या दोन्ही सुविधा मिळणार आहेत . आपल्या गरजेनुसार ग्राहकांना या कार्डचा वापर करता येणार आहे . या कार्डबरोबर ग्राहकांना आणखी एक विशेष सुविधा मिळाली आहे . कोणतीही रक्कम न भरता ग्राहकांना तब्बल २४ लाख रुपयांचा अपघात विमा मिळणार आहे . युनियन बँक ऑफ इंडियानं ही अनोखी सुविधा सुरु केली आहे . काही दिवसांपूर्वीच हे २ इन १ रुपे डेबिट आणि क्रेडिटची सुविधा देणारं कॉम्बो कार्ड ग्राहकांच्या सेवेत आणलं आहे . या डेबि कार्डद्वारे ग्राहकांना एकावेळी १ लाख रुपये काढता येणार आहेत . आता अचानक बँकेने ही सुविधा का दिली असा प्रश्न तुम्हाला पडला असेल तर बँकेने आपल्या १०० व्या स्थापना दिनानिमित्त हे खास कार्ड लाँच केलं आहे . बँकेने आपल्या ट्विटर अकाऊंटद्वारे याबाबतची माहिती दिली आहे . ही दोन्ही कार्डे वापरण्यासाठी दोन वेगवेगळे पिन जनरेट करावे लागणार आहेत . कार्ड स्वाईप केल्यानंतर तुम्हाला कोणते कार्ड वापरायचे हे पिनद्वारे ठरवता येणार आहे . विशेष म्हणजे या ऑफरच्या माध्यमातून ग्राहकांना २४ लाख रुपयांचा अपघात विमाही मिळणार आहे .


एकदिवसीय क्रिकेटमध्ये अलीकडच्या काळात ‘स्लॉग ओव्हर्स’मध्ये भुवनेश्वरकुमार आणि जसप्रीत बुमरा यांची कामगिरी उंचावली आहे . याचा प्रत्ययदेखील गेल्या काही सामन्यांत आला आहे . आता ऑस्ट्रेलियाविरुद्धचा तिसरा सामना झाल्यावर प्रतिस्पर्धी कर्णधार स्टीव्ह स्मिथ यानेही त्यांची पाठ थोपटली . ‘भुवनेश्वर आणि बुमरा हे ‘स्लॉग ओव्हर्स’मधील सर्वोत्तम गोलंदाज असल्याची प्रतिक्रिया तिसऱ्या सामन्यातील पराभवानंतर बोलताना व्यक्त केली . सलामीचा फलंदाज ॲरॉन फिंच ( १२४ ) आणि कर्णधार स्मिथ यांच्या फलंदाजीने ऑस्ट्रेलिया तिसऱ्या सामन्यात एकवेळ तीनशेहून अधिक धावसंख्या उभारणार असेच वाटत होते . मात्र , प्रत्यक्षात त्यांना ५० षटकांत ६ बाद २९३ धावांचीच मजल मारता आली . त्यानंतर भारतीय फलंदाजांनी सहज फलंदाजी करून विजय साकार केला . स्मिथ म्हणाला , ‘‘चुकीच्या चेंडूवर चुकीचा फटका खेळण्याची सवय आणि भारतीय गोलंदाजांनी नेमक्या क्षणी उंचावलेली कामगिरी यामुळे आम्हाला पराभव पत्करावा लागला . मुख्य म्हणजे सध्या एकदिवसीय क्रिकेटमध्ये स्लॉग ओव्हर्समध्ये भुवनेश्वर आणि बुमरा हे सर्वोत्तम गोलंदाज आहेत असेच त्यांच्या कामगिरीवरून म्हणता येईल . त्यांनी आज अप्रतिम मारा केला . ’’ भारताविरुद्ध खेळताना आता आम्हाला योग्य मार्ग निवडायला हवा . आम्ही सुरवात चांगली केली होती ; पण नियोजन परिपूर्णपणे मैदानात उतरवू शकलो नाही , असे सांगून स्मिथ म्हणाला , ‘‘विजयाजवळ यायचे आणि पराभव पत्करायचा , असा अलीकडे जणू ऑस्ट्रेलियाचा ‘ट्रेंड’च पडला आहे . आम्ही चांगली सुरवात करतो ; पण त्याचा फायदा उठवू शकत नाही . आम्ही कामगिरीचे कसे प्रदर्शन करतो यावरच बरेच अवलंबून आहे . ’’


मुकुंद धस , कांगडा महाराष्ट्राच्या मुलींनी गतविजेत्या तमिळनाडूचा ८३ - ६६ असा पराभव करून कांगडा येथे झालेल्या ४५व्या उपकनिष्ठ राष्ट्रीय बास्केटबॉल स्पर्धेचे अजिंक्यपद पटकावले . पहिल्या सत्रात वर्चस्व गाजवलेल्या तमिळनाडूची दुसऱ्या सत्रात कोंडी करण्यात यश आल्याने महाराष्ट्राचा विजय निश्चित झाला . भूमिका सर्जे , मानसी निर्मलकर आणि अदिती पारगावकर यांनी सुंदर समन्वय राखत प्रतिस्पध्र्याच्या बचावक्षेत्रात वारंवार मुसंडी मारून बास्केट केल्याने तमिळनाडूच्या खेळाडू हतबल ठरल्या होत्या . त्यातच समीक्षा चांडक आणि तन्वी साळवे यांनी बचावात उत्कृष्ठ कामगिरी बजावून तमिळनाडूला केवळ ७ गुणांवर रोखले आणि सामन्याचा निकाल स्पष्ट झाला . मध्यंतराच्या ४३ - २७ अशा मोठय़ा आघाडीसह पुनरागमन केलेल्या शोमीराने आक्रमणाची बाजू सांभाळत संघाची आघाडी ६७ - ३८ अशी वाढवण्यास मदत केली . शेवटच्या सत्रात ५ फाऊल्समुळे शोमीरा , समीक्षा आणि तन्वी साळवेला मैदानाबाहेर जावे लागल्याने तमिळनाडूच्या खेळाडूत चैतन्य आले आणि त्यांनी विजेत्यांवर दबाव टाकण्यास सुरुवात केली . कर्णधार साधनाने सामन्याची सूत्रे हाती घेत भराभर गुण नोंदवण्याचा सपाटा लावला . तमिळनाडूने शेवटच्या सत्रात विजेत्यांना १६ गुणांवर रोखत २८ गुण नोंदवले . त्यात कर्णधार साधनाचा वाटा २० गुणांचा होता . आघाडी भराभर कमी होत असताना धारा फाटे आणि रिचा रवीने संयमी खेळी करत महाराष्ट्राचा विजय सुकर केला . मुलांच्या एकतर्फी अंतिम सामन्यात बलाढय़ उत्तर प्रदेशने राजस्थानचा ७२ - ५६ असा पराभव करून विजेतेपदास गवसणी घातली . संक्षिप्त गुणफलक महाराष्ट्र : ८३ ( शोमीरा बिडये २० , रिचा रवी १२ , भूमिका सर्जे ११ ) विजयी वि . तमिळनाडू ६६ ( साधना वेरोनिका ४३ )


नवी दिल्ली : भारतीय क्रिकेट संघाचा कर्णधार विराट कोहली याच्याविरोधात ऑस्ट्रेलियन माध्यमांकडून गरळ ओकण्याचे काम सुरुच असून , आता विराट कोहली हा क्रिकेट विश्वातील डोनाल्ड ट्रम्प असल्याचे ऑस्ट्रेलियन माध्यमांनी म्हटले आहे . भारत आणि ऑस्ट्रेलिया यांच्यात चार सामन्यांची कसोटी मालिका सुरु आहे . तिसऱ्या सामन्यानंतर दोन्ही संघ 1 - 1 बरोबरीवर आहेत . धर्मशाला येथे होणाऱ्या चौथ्या कसोटी सामन्यानंतर मालिकेचा निकाल लागणार आहे . बंगळूरमध्ये झालेल्या दुसऱ्या कसोटी दरम्यान डीआरएस घेण्यावरून विराट आणि स्मिथ यांच्यात वाद झाला होता . ' द डेली टेलिग्राफ ' या वृत्तपत्रातील स्तंभात ऑस्ट्रेलियन खेळाडूंविषयी चुकीच्या बातम्या पसरवत असल्याचा आरोप विराटवर करण्यात आला आहे . ' अमेरिकेचे अध्यक्ष डोनाल्ड ट्रम्प यांच्याप्रमाणे विराट कोहलीने प्रत्येक गोष्टीसाठी मीडियाला दोषी ठरवायला सुरुवात केली आहे . विराटने आमच्या खेळाडूंबद्दल खोट्या बातम्या पसरविल्या , पण ' बीसीसीआय ' च नव्हे तर ' आयसीसी ' नेही त्याच्यावर कोणतीही कारवाई केली नाही . विराटने प्रसारमाध्यमांना दोषी धरत स्वतःचा चेहरा लपविण्याचा प्रयत्न केला आहे . विराटने खेळातील खिलाडूवृत्तीच संपुष्टात आणली आहे . कसोटीचे कर्णधार खरे तर खिलाडुवृत्तीचे ध्वजवाहक असतात , पण इथे तर ' आयसीसी ' नेच क्रिकेटचा हा पाया उद्ध्वस्त करण्यास प्रोत्साहन दिले आहे . एकप्रकारे क्रिकेट प्रशासकांच्या या धोरणामुळे ‘ट्रम्प’चा उदय होत आहे , ' असे त्या स्तंभात लिहिले आहे . ' विराटने ड्रेसिंग रुममध्ये रागाच्या भरात फेकलेली बाटली ऑस्ट्रेलियाच्या संघ व्यवस्थापनातील सदस्याला लागली ' असा आरोपही या लेखातून करण्यात आला आहे . विराटला विजेता मानण्यासाठी आभार : अमिताभ ऑस्ट्रेलियन माध्यमांकडून विराट कोहलीवर जोरदार टीका होत असताना बॉलिवूड महानायक अमिताभ बच्चन यांनी विराटच्या समर्थनार्थ ट्विट केले आहे . अमिताभ यांनी लिहिले आहे , की ऑस्ट्रेलियन माध्यमे विराटला क्रीडाविश्वातील डोनाल्ड ट्रम्प म्हणत आहेत . त्याला विजेता आणि अध्यक्ष मानण्यासाठी आभार !


फरहान अख्तर , अर्जुन रामपाल , श्रद्धा कपूर , प्राची देसाई , पुरब कोहली आणि शशांक अरोरा यांच्या ‘रॉक ऑन २’ सिनेमाचा टिझर प्रदर्शित झाले आहे . या टिझरच्या सुरुवातीलाच फरहान परत एकदा स्टेजवर येण्याचं कारण सांगतो . श्रद्धा कपूर आणि शशांक अरोरा हे नवे चेहरे या सिनेमाच्या सिक्वलमध्ये पाहायला मिळणार आहेत . नुकतेच फरहानने ट्विटरवर या सिनेमाचा टिझर पोस्ट केले आहे . श्रद्धा या सिनेमात आपल्या आयुष्याबद्दल संभ्रमात दाखवली आहे . गाणं तिची आवड आहे पण गाणं गायचं की नाही याबाबद मात्र ती निर्णयावर पोहोचली नाही असं काहीसं या सिनेमाचं कथानक आहे . काही दिवसांपूर्वी या सिनेमाचे पहिले पोस्टर प्रदर्शित करण्यात आले . या पोस्टरमध्ये फरहान अख्तर अतिशय आक्रमक दिसत असून अर्जुन रामपाल आणि श्रध्दा कपूर यांच्या चेहऱ्यावरील भाव उत्सुकता निर्माण करणारे आहेत . ‘रॉक ऑन’ चित्रपटाचा हा पुढील भाग असला तरी पोस्टरवर तसं न लिहिता , हातांच्या दोन बोटांनी ‘रॉक ऑन’चा हा पुढील भाग आहे हे दर्शवण्याचा केलेला प्रयत्न नक्कीच वेगळा म्हणावा लागेल . फरहानने आपल्या ट्विटरवरुन ‘रॉक ऑन - २’ चे पहिले पोस्टर ट्विट केले होते . ‘रॉक ऑन’हा सिनेमा रॉक बँडवर आधारीत होता . कलाकारांचा अभिनय आणि चांगली पटकथा यामुळे तो तरूणांच्या पसंतीस उतरला होता . त्यामुळे आता ‘रॉक ऑन - २’ मध्ये नवीन काय पाहायला मिळणार याबाबत चित्रपटरसिकांमध्ये मोठी उत्सुकता आहे . ‘रॉक ऑन’ सिनेमाची गाणीही फार गाजली होती . त्यामुळे ‘रॉक ऑन २’च्या गाण्यांबद्दलही चित्रपटरसिक आणि संगीत प्रेमींमध्ये फार उत्सुकता आहे . चित्रपटात फरहान आणि श्रद्धाने काही गाणीही गायली असल्याचं म्हटलं जात आहे . हा सिनेमा ११ नोव्हेंबरला प्रदर्शित होणार आहे .


दिवंगत अभिनेत्री श्रीदेवी यांच्यासोबत अनेक सिनेमांमध्ये काम केलेले अभिनेते ऋषी कपूर प्रसारमाध्यमांवर संतापले आहेत . श्रीदेवी यांच्या निधनासंदर्भात बातम्या देणाऱ्या प्रसारमाध्यमांवर त्यांनी ट्विटरवरून संताप व्यक्त केला . काल संध्याकाळी पाचच्या सुमारस केलेल्या एक ट्विटमध्ये त्यांनी श्रीदेवींच्या निधनानंतर त्यांच्या संदर्भात वृत्तवाहिन्यांकडून वापरण्यात येणाऱ्या भाषेबद्दल ट्विटवरून आक्षेप नोंदवला . श्रीदेवींना अचानक मृतदेह म्हणून संबोधले जाऊ लागले आहे का बरं असं ? सर्व वृत्तवाहिन्या मृतदेह आज रात्री मुंबईत आणला जाईल , अशापद्धतीची ओळ आपल्या वार्तांकनात वापरत आहेत . ( निधनानंतर ) अचानक तुमची ओळख पुसली जाते आणि त्यांची ओळख फक्त मृतदेह इतकीच राहते ? अशा आशयाचे ट्विट ऋषी कपूर यांनी केले आहे . ऋषी कपूर आणि श्रीदेवी यांनी अनेक सिनेमांमध्ये एकत्र काम केले आहे . यामध्ये ‘चांदनी’ , ‘नागीन’ , ‘गुरुदेव’ , ‘बंजारा’ , ‘कौन सच कौन झुटा’ या गाजलेल्या सिनेमांचा समावेश होतो . ऋषीकपूर यांनी पहाटे केलेल्या पहिल्या ट्विटमध्ये श्रीदेवींच्या मृत्युचा धक्का बसल्याचे म्हटले होते . या ट्विटमध्ये ते म्हणतात , ‘एका दुखःद बातमीने आजची सकाळ झाली , धक्कादायक आहे हे . आमची सहानभूती बोनी कपूर आणि त्यांच्या दोन मुलींबरोबर आहे’ या दोन ट्विटशीवाय त्यांनी चांदनी सिनेमातील श्रीदेवीचा एक फोटो ट्विट करत ‘यानंतर कधीच चांदण पडणार नाही . ‘चांदनी’ कायमची गेली . ’ म्हटले आहे . श्रीदेवी यांच्या मृत्यूनंतर ऋषी कपूर यांनी आपल्या ट्विट प्रोफाइल फोटो बदलून केवळ काळा फोटो ठेवला आहे . त्याबरोबर त्यांनी ‘श्रीदेवी . आरआयपी’ असे पोस्ट केले आहे . श्रीदेवी यांचे शनिवारी दुबईत हृदविकाराच्या झटक्याने निधन झाले . मोहित मारवाह आणि अंतरा मोतीवाला यांच्या लग्नसमारंभासाठी श्रीदेवी पती बोनी कपूर आणि मुलगी खुशी कपूरबरोबर दुबईला गेल्या होत्या . बोनी आणि श्रीदेवी यांची मोठी मुलगी जान्हवी ही ‘धडक’ या तिच्या पहिल्या सिनेमाच्या चित्रीकरणात व्यस्त असल्याने कुटुंबियांसोबत दुबईला जाऊ शकली नव्हती .


हॉलीवूडमध्येही आपल्या बॉलीवूडमधील साचेबद्ध आसूडपटांची नक्कल वाटावी असे चित्रपट अधूनमधून नाही , तर अनेकदा आलेले आहेत . आपल्या वितरकांच्या आणि सेन्सॉर बोर्डाच्या गाळणीतून ते बाहेर पडू शकले नाहीत इतकंच . पण त्यांना चुकवणाऱ्या अनंत मार्गातून चित्रपट प्रेक्षकांपर्यंत पोहोचतातच पोहोचतात . तर इथे मुद्दा हा की १९८० - ९० च्या दशकात उतारवयीन मिथून , धर्मेद्र , अमिताभ बच्चन , सनी देओल ( दक्षिणेत रजनीकांत ) यांची हिरोगिरी सुरकुत्यांसह पाहण्यात प्रेक्षकांना देवदर्शनाचा लाभ होत असे आणि प्रेक्षकांचा बालकबुद्धी निर्देशांक वधारण्याची स्थितीच उरत नसे . कालौघात नायकांची अँग्री ओल्डमेन ‘खाना’वळही त्यांच्या पन्नाशीत भावनाशील प्रेक्षकांचे बुद्धीशोषण करण्यात सध्या गर्क आहे . हॉकी , कुस्तीतील बारकावे अर्भकावस्था पार केलेल्या सर्वाना पाठ होतात . आता विविध खेळांचे कंगोरेदर्शन येत्या काळात चित्रपटांमुळे समाजात लोकप्रिय न झाल्यास नवल असेल . तर इथे मुद्दा इंग्लिश - िवग्लिश सिनेमांचा असल्याने बॉलीवूडी थाटाच्या सार्वकालिक चित्रपटीय ‘गूण’सूत्रांनी तयार झालेल्या ‘व्हेन्जन्स : ए लव्ह स्टोरी’ या सिनेमावर बोलायचे आहे . ‘व्हेन्जन्स : ए लव्ह स्टोरी’ या चित्रपटामधला व्हेन्जन्स म्हणजे सूड गमतीशीर आहे आणि इथली लव्हस्टोरी गंभीर आहे . इथला सूड कोणाचा , कोणासाठी ते कळतो . पण प्रेमकथा कुणाची , कुणासोबत याचा थांगपत्ता शेवटपर्यंत लागत नाही . म्हणजेच यातील लव्हस्टोरीचे रहस्य चित्रपट संपेपर्यंत टिकविण्यात दिग्दर्शक यशस्वी होतो आणि हिचकॉकीयन रहस्यपट काय चीज आहे , या तोऱ्यात चित्रपट घडवत ठेवतो . जॉएस कॅरोल ओट्स यांचे कथा / कादंबऱ्यांच्या क्षेत्रातील स्थान तोलामोलाचे आहे . त्यांच्याच ‘रेप : ए लव्हस्टोरी’ या लघुकादंबरीचे हे चित्रपटीय रूपांतर . पण कादंबरीचे चित्रपटीय रूपांतरणातील वाईटोत्तम उदाहरण . यात गेल्या कैक वर्षांपासून चेहऱ्यावरच्या सुरकुत्यांची तमा न बाळगता एकामागून एक फ्लॉप सिनेमांची मालिका देणारा निकोलस केज हा पोलीस आणि नायक अशा दुहेरी भूमिकेतील एक व्यक्तिरेखा आहे . उकळीबिंदूपर्यंत हाणामारी आणि देमार दृश्यांची अपेक्षा करताना या सुरकुत्यासंपृक्त अँग्री ओल्डमॅनला पाहताना कसेसेच वाटू लागते . मग चित्रपट सुरू होतो . सुरुवातीच्या दृश्यात नायगारा धबधब्याजवळच्या शहरगावात एका दुर्घटनेत जॉन ( निकोलस केज ) गुन्हेगारांशी बंदुकीच्या बळावर दोन हात करताना दिसतो . या चकमकीत गुन्हेगार आणि जॉनचा सहकारी मरतो . नायकाच्या ताकदीचे प्रात्यक्षिक दाखविणारे हे चित्रपटासाठीचे निर्थक दृश्य संपताच जॉन स्थानिक बारमध्ये श्रमपरिहाराचा आस्वाद घेत असतो . तितक्यात एक ललना बारमध्ये दाखल होते . सत्शील , सुवर्तनी आणि सुदर्शनी जॉन तिच्याकडे पाहतो . हिंदी चित्रपटात नायक आणि नायिकेच्या ‘अपघाती’ भेटीदरम्यान वाजते तसले संगीत वाजू लागते . कुणीतरी या ललनेचे नाव टीना मॅग्वायर ( अॅना हचिसन ) असल्याचे जॉनच्या कानाजवळ येऊन सांगते आणि ती सहा वर्षीय मुलीची एकल पालक आहे या माहितीसोबत पुढील व्यक्तिवेध उलगडण्यासाठी उत्सुक असते . अनेक निर्थक दृश्यभागांनंतर खरोखरीच दारू - ड्रग्ज नशेतील तरुणांकडून भीषण बलात्कार होतो . तिच्या सहा वर्षांच्या मुलीसमोर हे निर्घृण कृत्य घडते . मग पोलिसी कारवाई , त्यानंतर न्यायालयीन व्यवस्थेपर्यंत या प्रकरणाचा शिस्तबद्ध प्रवास सुरू होतो . हुशार आणि बेरकी वकिलामुळे न्यायालयात सर्व आरोपी निर्दोष सुटतात आणि अन्यायपीडित टीना मानसिकरीत्याही कोलमडून जाते . त्यामुळे दुरून या घटनेकडे पाहणाऱ्या जॉनच्या पोलिसातील माणूसपण खडबडून जागे होते आणि कायदा हातात घेताना ‘कुत्ते - कमीने , मैं तेरा खून पी जाऊंगा’ या हिंदी सूडाच्चारांचाच तेवढा वापर न करता एकेका गुन्हेगारास टिपण्यास तो सज्ज होतो . जॉन या नायकासह एकाही व्यक्तिरेखेला फुलू न देण्याचे जानी मार्टिन यांचे इथले दिग्दर्शकीय ‘कौशल्य’ केवळ अनुभवण्याजोगे आहे . शेकडो लोकप्रिय सिनेमांचे स्टंटसीन आखणाऱ्या या कलाकाराकडे चित्रपटाच्या दिग्दर्शनाची जबाबदारी आल्यानंतर त्यांनी या गंभीर विषयातच मुबलक स्टंटबाजी केलेली दिसते . परिणामी नायिकेवरील अन्याय , जॉनसमोर हतप्रभ किंवा गलितगात्र होत जाणारा खलनायकांचा ताफा , नायिकेच्या पीडितप्रवण लहान मुलीचे नायक जॉनशी न घडू शकलेले मैत्रीचे अवघड नाते आणि एकूण या सगळ्या प्रकारात कथानकातील परिस्थिती आणखी विनोदी करून सोडणारी पाश्र्वसंगीताची गंभीर कामगिरी यांनी चित्रपट भैरवीकडे वळू लागतो . तरीही ‘व्हेन्जन्स : ए लव्ह स्टोरी’ मुद्दाम पाहावा असा अमेरिकी सिनेमा आहे . हिंदूी चित्रपटातील सूडाची परंपरा अभंग आहे . नेहमीच खूप चांगले चित्रपट पाहणाऱ्या आपल्याकडच्या दर्दी चित्रपट रसिकांना त्यातले आखूडपणाचे गुणधर्म पडताळून पाहण्यासाठी हा चित्रपट मदत करू शकेल . त्यातून या चित्रपटकर्त्यांच्या पुण्यकर्मात वाढ होण्याचे नवल तरी साधले जाईल . पंकज भोसले pankaj . bhosale @ expressindia . com


उन्हाळ्यात किंवा गर्भवतींसाठी आरोग्यदायी असणारे नारळ पाणी सर्वांसाठीच चांगले असते . आरोग्याला उपयुक्त असणारी सर्व प्रकारची खनिजे आणि इतर घटक यामध्ये असतात . नैसर्गिक असणारे हे आरोग्यदायी पेय दररोज प्यायल्यास त्याचा खूपच फायदा होतो . नारळपाणी हे पूर्णपणे कॅलरी फ्री नसते . मात्र इतर उष्ण आणि थंड पेयांपेक्षा त्यामध्ये कॅलरीजचे प्रमाण निश्चितच कमी असते . या पाण्याने तहान तर भागतेच पण पोटात शांत वाटते . त्यामुळे नारळ पाण्याचा आहारातील समावेश का महत्त्वाचा आहेत त्याची कारणे पाहूयात… १ . रक्तदाब नियंत्रित करण्यास उपयुक्त नारळपाण्यात मोठ्या प्रमाणात पोटॅशियम असते . सोडियमचे शरीरावर होणारे परिणाम नियंत्रित करण्यासाठी पोटॅशियमची आवश्यकता असते . मात्र योग्य प्रमाणात हे घटक शरीरात असणे आवश्यक असते . २ . डीहायड्रेशनवर उपयुक्त शरीराला जास्त ताण पडला तर पुरेशा उर्जेची आवश्यकता असते . अशावेळी नारळपाणी अतिशय उपयुक्त ठरते . जास्त दगदग झाल्यास शरीरातील खनिजे आणि इतर आवश्यक घटक यांचे प्रमाण कमी होते . अशावेळी थकवा जाणवू लागतो . मात्र नारळपाण्याने हा थकवा दूर होण्यास मदत होते . ३ . अन्नपचन होण्यास उत्तम उपाय नारळपाण्यात कार्बोहायड्रेटस आणि सोडियमचे प्रमाण कमी असते . त्याचप्रमाणे पोटॅशियम आणि फायबरचे प्रमाण जास्त असते . हे फायबर पचनशक्ती सुधारण्यास अतिशय उपयुक्त ठरते . त्यामुळे तुम्हाला सातत्याने पचनाचे त्रास उद्भवत असतील तर तुम्ही नारळ पाणी पिण्याची आवश्यकता आहे हे लक्षात घ्यायला हवे .


महाराष्ट्रातील ग्रामीण भागातील परिस्थिती दर्शविणारे अनेक चित्रपट अलिकडे येत आहेत . त्यापैकीच एक म्हणजे ' वंटास ' हा चित्रपट . यात केवळ ग्रामीण भागच दाखविण्यात आलेला नाही तर यातील कलाकारही ग्रामीण भागातीलच आहे . ' वंटास ' सध्या महाराष्ट्रात चर्चेत आहे . त्यानिमित्तच चित्रपटाचा हिरो अजय वर्पे याने ' सकाळ ' शी संवाद साधला . . . मध्यम वर्गामध्ये जन्म झाला त्यामुळे एकदम साधासुधा होतो . आई , वडील , भाऊ , बहिण एकदम सुखी कुटुंबं होतं . वडील पैलवान आणि शेतकरी असल्याने घरात सगळं मस्त होतं . वडीलांची काळजी , आईचे प्रेम , बहिणीचे रागावणे , भावाची आपुलकी सगळे एकदम भारी होते आणि मीही शाळेत जाऊन मस्ती , थोडासा अभ्यास चालू होता . एका चांगल्या घराला दृष्ट लागवी तसाच प्रकार झाला . सगळं काही ठिक चालू होतं . पण मी दहा - अकरा वर्षाचा असताना वडिलांचं अल्पशा आजाराने निधन झालं . तिथून सगळच बदललं . दुःखाचा डोंगरच कोसळला आणि एवढ्या लहान वयात मला काही कळतही नव्हतं . आठवणी सुद्धा खुप कमी होत्या . माझ्याकडे वडिलांच्या जाण्यानंतर मामाने आम्हाला त्यांच्यासोबत गावी घेऊन गेले . भाऊ , बहिण आणि मी तीकडेच शाळेमध्ये जाऊ लागलो . याच दिवसांमध्ये आई खूप आजारी असायची . जेवतही नव्हती . तिला आमची खूप काळजी वाटायची . आमच्यासाठी तिचा जीव सारखा खालीवर व्हायचा . नंतर काही दिवसात खुपच आजारी पडली आणि वडिलांच्या वर्षा नंतर 10 दिवसांनी आईही आम्हाला सोडून गेली . मामाच्या घरी सगळा आक्रोश झाला . बहिण थोडी मोठी असल्याने तिला खुप काही समजत होतं . तिलाही सगळं काही संपल्यासारखं वाटत होतं . तेव्हा मी जेमतेम १० किंवा १२ वर्षाचा होतो . आईच्या आठवणी सोबत होत्या . कारण एवढ्या लहान वयात हा विचार कधी आलाच नाही की आपण पोरके किंवा अनाथ होऊ . डोळ्यात पाणी आणि त्यावेळेस एकच वाटायचे की आता काही पाहीजे असेल तर कुणा्ला बोलायचे , आई आई कुणाला हाक मारायची , आईसारखे कुशीत कोण घेणार . . . विचारांची सगळी घुसमट मनात चालू झाली . एवढ्या कमी वयात एवढं सगळं पहायला मिळत होतं . आई वडिल गेल्यानंतर मी पुण्यात मावशीकडे आलो . लहाणपणी अभ्यासात हुशार नव्हताे पण पुण्यात आल्यावर बऱ्याच गोष्टी समजल्या . आता अभ्यास केला तरच दिवस बदलतील असं वाटायला लागलं . चांगला अभ्यास करायला लागलो . ९ वी ते १२ वी सलग ४ वर्ष मला ७५ % गुण मिळाले हा योगायोग . पण हे सगळं चालू असताना आई वडिलांची कमी क्षणाक्षणाला भासत होती . रात्री रडणं रोजच चालू होतं . आठवणी तर फार कमी होत्या पण सगळ्याच काळजाला भिडण्याऱ्या . कुणाला काहीही सांगूही शकत नव्हतो आणि बोलूही . पण मित्र भारी भेटले . सगळे खुप काळजी करणारे . मावशीनेही खूप चांगलं सांभाळलं . आई मरावी अन् मावशी ऊरावी याचा प्रत्ययही आला . याच वेळी मामाही माझ्या भावा बहिणीला खुप जिव लावायचे . त्यांचेही शिक्षण गावी चालू होतं . माझा छोटा भाऊही बहिणीला आई समजत होता आणि खरं ती त्याच्यासाठी आणि माझ्यासाठी आईच होती . नंतर ११ वी १२ वी कॉलेजमध्ये कॉमर्समध्ये महाविद्यालयात प्रथम आलो . बहिणीच्या लग्नाची काळजी मला जाणवत होती . त्यामुळे मी सरळ कॉमर्समध्ये गेलो . इजिनिअरिंग किंवा डिप्लोमाही करू शकत होतो . पण पैसे खूप जातील . खुप विचार मनात यायचे पण मनाने ठरवलं होतं , आपलं काहीही झालं तरी चालेल पण बहिण भावाचे चांगलं झालं पाहीजे . तेवढा मी समजुतदार झालो होतो . आपल्या लोकांसाठी स्वतःच्या स्वप्नांची किंमत मला खूप किरकोळ वाटत होती . नंतर काही दिवसांनी बहिणीचे लग्न झाले . तिचं सगळं छान मार्गी लागलं . मग जरा मी स्वतःला समाधानी समजत होतो . पण मला आणि भावाला कायम तिच्या सोबत असल्याने आम्हाला या गोष्टीची कमतरताही जाणवत होती . चांगला अभ्यास असल्याने मी एम् कॉम ला असताना माझी टिसीएस या नामांकित कंपनीमध्ये निवड झाली . घरचे पण खुप खुश होते . कारण चांगली कंपनी होती . 5 - 6महिने झाले काम चालू होते . पण हे करत असताना मला अभिनयाची आवड होती . मी काही मित्रांसोबत बाहेर असताना एका एस . के . दादा नावाच्या व्यक्तीला भेटलो . कदाचित ती व्यक्ती त्या क्षेत्रातील असावी . त्यांनी मला सांगितले की तुझा लुक चांगला आहे . अकलुजला एका चित्रपटासाठी ऑडिशन आहे . तर तु तिकडे जा . मग मी आणि माझा मित्र रविराज आम्ही दोघे ऑडिशनसाठी गेलो . तिथं माझं ऑडिशन झालं . खरंतर त्यांचे अगोदर खुप साऱ्या महाविद्यालयात ऑडिशन झाले होते . तेव्हा 20 हजार मुलांचे ऑडिशन झाले होते . असं मला समजलं . मग मी ठरवलं , एवढ्या स्पर्धेत काही करायचे असेल तर ती मी खूप तयारीनीशी ऑडिशन दिली . नंतर त्यांनी मला सांगितले की तुला कळवतो काय आहे ते . पुण्यात आल्यानंतर दोन दिवसांनी मला कॉल आला आणि जी गोष्ट वाटत नव्हती की होईल , तीच झाली . माझं ' वंटास ' या चित्रपटामध्ये प्रमुख अभिनेता म्हणून निवड झाली . हा असा एक क्षण होता की आनंद की दुःख काही समजतच नव्हतं . कारण मी अभिनेता होतोय . यावर माझाच विश्वास बसत नव्हता . माझ्या जवळच्या मित्रांना मी ही गोष्ट सांगितली . सगळ्यांना आनंदाश्रू आले . घरी याबद्दल कोणाला काहीच कल्पना नव्हती . आम्ही मित्रांनी ठरवलं , की शुटिंग होईपर्यंत कुणालाच काही सांगायचे नाही . मी घरी असे सांगितले की मी कंपनीच्या कामासाठी बंगलोरला जात आहे आणि शूटिंगसाठी गेलो असता खूप चांगला अनुभव होता . आमची सगळी टिम अनुभवी होती . मी , स्नेहल , अक्षय , रमेश आम्ही नवीन होतो . सर्वांनी खुप चांगले सहकार्य केले . ज्या मुलाला मावशी , मामा आणि मित्र सोडून कुणीच ओळखत नव्हतं . आता त्या मुलाला बॉडीगार्ड होते . शूटिंग पाहण्यासाठी खूप गर्दी होती . फोटो काढण्यासाठी खुप लोक , ऑटोग्राफ घेण्यासाठी लहान मुले , मुली . . . सगळं काही बदललं होतं . स्वतःवरच मला विश्वास बसत नव्हता . सगळं स्वप्न वाटत होतं . पण याचवेळी आणखी एक गोष्ट त्रास देत होती की हे सगळं पाहण्यासाठी आई - वडिल पाहिजे होते . ते नसले तरी त्यांचा आशीर्वाद , प्रेम कदाचित त्यांचीच ही देण होती . शूटिंग संपल . नंतर मी पुण्यात आल्यावर सर्वांना सांगितल्यावर सगळ्यांना खुप आनंद झाला . या सगळ्या गोष्टींमुळे मला कमी वयातच समजलं की वाईट काळात कुणी सोबत नसतो . परंतु चांगल्या काळात सगळे बरोबर येतात . चित्रपटाचे संगीत महाराष्ट्रात धुमाकूळ घालत आहे .


डर्बन : ' पहिल्याच सामन्यात वर्चस्व गाजवून विजय मिळविल्यामुळे आता मालिकेतील उर्वरित सामन्यांसाठी संघाचा आत्मविश्वास कमालीचा उंचावला आहे ' अशी प्रतिक्रिया भारतीय क्रिकेट संघाचा कर्णधार विराट कोहली याने व्यक्त केली . दक्षिण आफ्रिकेविरुद्धच्या पहिल्या सामन्यात काल ( गुरुवार ) भारताने सहा गडी राखून विजय मिळविला . कोहलीने 119 चेंडूंत 112 धावा करत संघाच्या विजयात मोलाचा वाटा उचलला . प्रथम फलंदाजी करताना दक्षिण आफ्रिकेने 269 धावा केल्या होत्या . हे आव्हान भारताने चार गड्यांच्या मोबदल्यातच पार केले . सामन्यानंतर कोहली म्हणाला , " मालिकेतील पहिला सामना महत्त्वाचा असतो . कसोटी मालिकेतील शेवटचा सामना जिंकल्यानंतर संघात निर्माण झालेला उत्साह कायम राखण्यासाठी पहिला एकदिवसीय सामना जिंकणे आमच्यासाठी महत्त्वाचे होते . या खेळपट्टीवर दक्षिण आफ्रिकेला 269 धावांमध्येच रोखल्यानंतर आमच्या विजयाची शक्यता वाढली होती . ' ' कसोटी मालिकेतील पहिल्या दोन सामन्यांत संघाबाहेर बसावे लागलेल्या आणि तिसऱ्या कसोटीत संधी मिळाल्यानंतर प्रभावी कामगिरी करणाऱ्या अजिंक्य रहाणेला काल संघात स्थान देण्यात आले होते . त्यानेही ' वन - डे ' क्रिकेटमधील त्याचा फॉर्म कायम राखत सलग पाचवे अर्धशतक झळकाविले . दक्षिण आफ्रिकेविरुद्ध रहाणेने 86 चेंडूंत 79 धावा केल्या . कोहली - रहाणेने तिसऱ्या विकेटसाठी 189 धावांची भागीदारी केली . रहाणेचे कोहलीने तोंडभरून कौतुक केले . तो म्हणाला , " अजिंक्य हा टॉप क्लास खेळाडू आहे . दक्षिण आफ्रिकेची वेगवान गोलंदाजी हा कळीचा मुद्दा असणार आहे , याची आम्हाला जाणीव होती . पण रहाणेची खेळी जबरदस्त होती . त्याने या वेगवान गोलंदाजांना समर्थपणे तोंड देत मोठी खेळी उभारली . ' ' थोड्या अजून धावा हव्या होत्या . . ! दक्षिण आफ्रिकेचा कर्णधार फाफ डू प्लेसिस या पराभवानंतर निराश झाला होता . संघ अडचणीत असताना प्लेसिसने शतक झळकाविले होते . पराभवानंतर तो म्हणाला , " आम्ही नक्कीच आवश्यक तितक्या धावा केल्या नाहीत . माझ्या मते आम्हाला 50 - 60 - 70 धावा कमी पडल्या . फलंदाजीमध्ये आम्ही कमी पडलो . लक्ष्याचा पाठलाग करताना षटकामागे केवळ पाच धावा हव्या असतील , तर प्रतिस्पर्ध्यांवर दडपण आणता येत नाही . तरीही आम्ही गोलंदाजीतील सर्व क्लुप्त्या वापरल्या , वेगवेगळ्या पद्धतीने क्षेत्ररचना केली . . पण कोहली आणि रहाणेने सगळे फोल ठरविले . ' '


प्रशांत ननावरे – response . lokprabha @ expressindia . com खाद्ययात्रा प्राचीन काळापासून मसाल्याच्या पदार्थासाठी प्रसिद्ध असलेल्या आपल्या देशात मसाल्यांचं वैविध्य नसतं तरच नवल . विविध जातिसमूहांनी , समाजांनी , स्थलांतरितांनी ही परंपरा आणखीनच चविष्ट बनवली आहे . मन तृप्त करण्यास आणि एखादा पदार्थ पोटभर खाण्यास उद्युक्त करण्यासाठी पदार्थाला रंग , सुवास आणि चव बहाल करणारा सर्वात महत्त्वाचा घटक म्हणजे मसाला . खडे , सुके किंवा ताजे ओले मसाले असोत , भाज्यांना आणि नॉनव्हेज पदार्थाना विविध प्रांतांत वेगळी चव प्राप्त होण्याचं मूलभूत कारण म्हणजे त्यामध्ये केलेल्या नानाविध मसाल्यांचा वापर . पण मसाल्यांचा वापर हा केवळ मुख्य जेवणातच केला जातो असं नाही . तर अनेक प्रकारचे भात , डाळी , गोड पदार्थ , चाट पदार्थ आणि पेयांमध्येही मसाल्यांची भूमिका तितकीच महत्त्वाची ठरते . शिवाय प्रांत आणि आवडीनुसार मसाले बनवण्याच्या , साठवण्याच्या आणि वापरण्याच्या पद्धतीही वेगवेगळ्या आहेत . मसाल्यांच्या शोधात ब्रिटिश , पोर्तुगीज , डच आणि फ्रेंच हे भारतात आले . आणि त्यांच्यामार्फत मोठय़ा प्रमाणात भारतीय मसाल्यांचं जगभरात स्थलांतर झालं . आता दक्षिणेपाठोपाठ मध्य प्रदेश , राजस्थान , आसाम , गुजरात आणि आंध्र प्रदेशातही काही मसाल्यांच्या पदार्थाचं उत्पादन घेतलं जातं . मिरी , लवंग , दालचिनी , जायफळ , वेलची , तमालपत्र , जायपत्री , नागकेशर , चक्रीफूल , दगडफूल , मसाला वेलची , शहाजिरं हे मसाल्याचे पदार्थ दक्षिण भारतात पिकतात . तर भारतीय मसाल्यांमध्ये विशिष्ट मिरचीचा वापरही निर्णायक ठरतो . बेडगी , संकेश्वरी , तेजा , पाण्डी , काश्मिरी , भोर , रेशमपट्टी असे मिरच्यांचेही किती तरी प्रकार वेगवेगळ्या भागांत पिकवले जातात . काही मिरच्या फक्त रंगासाठी वापरल्या जातात . काही चवीला कमी तिखट तर काही जहाल . नाका - तोंडातून धूर काढणारी नागालॅण्डची भूत जलोकिया सर्वाच्याच परिचयाची आहे . दक्षिण भारतात मसाल्यांमध्ये प्रामुख्यानं लाल मिरची , धणे , मेथी दाणे , खोबरं , उडदाची डाळ आणि चणाडाळ यांचा मुबलक प्रमाणात वापर होतो . महाराष्ट्रात िहग , हळद , तिखट , धणे - जिरे पूड रोजच्या जेवणात वापरली जाते . तसेच प्रत्येक प्रांताचा आणि समुदायाचा वेगवेगळा मसाला असल्याचं दिसतं . नावात मराठी पण त्याचा वापर महाराष्ट्रात नव्हे तर दक्षिण भारतात सर्वाधिक वापरला जातो असा एक मसाला आहे . त्याचं नावं आहे ‘मराठी मुग्गू’ . आंध्र प्रदेश आणि तमिळनाडूमध्ये याचा मुख्यत्वे वापर होतो . दक्षिणेतील प्रसिद्ध ‘िदडीगुल बिर्याणी’मध्ये याचा वापर अनिवार्य आहे . शिवाय ‘चेट्टीनाड मसाल्यां’मध्येही याचा समावेश असतो . काही लोक काळ्या मिरीला पर्याय म्हणूनही ‘मराठी मुग्गू’चा वापर करतात . गुजरातेत जेवण काहीसं गोडसर असतं . तिथे फोडणीसाठी काही पदार्थामध्ये खडय़ा मसाल्यांचा वापर केला जातो , पण सरसकट गरम मसाल्यांचा वापर होत नाही . राजस्थानात बडीशेप , गरम मसाला , आलं - लसूण असा सगळ्या मसाल्यांचा मुबलक वापर केला जातो . म्हणूनच की काय त्यांचं जेवण अधिक चमचमीत असतं . उत्तर भारतातील पंजाब , हरियाणा , उत्तर प्रदेश , काश्मीर , हिमाचल या राज्यांमधील थंड हवामान पाहता जेवणात गरम मसाल्यांचा वापर अधिकाधिक केला जात असावा . आंध्र प्रदेशात मिरच्यांचा आणि चिंचेचा स्वयंपाकात खूप वापर होतो . बंगाली लोकांमध्ये पाच मसाल्यांच्या फोडणीला महत्त्व आहे . त्याला ‘पाचफोडण’ असं म्हटलं जातं . या फोडणीत मेथी दाणे , कलौंजी , मोहरी , जिरं आणि बडीशेप हे पाच घटक पदार्थ घातले जातात . आसामी , बिहारी , उडिया आणि नेपाळी लोकही ‘पाचफोडण’ वापरतात . ईशान्येकडील सर्व राज्यांमध्ये अन्न उकडून किंवा भाजून खाण्याची परंपरा आहे . इथे मसाल्यांचा अतिशय कमी प्रमाणात वापर केला जातो . निसर्गाने दिलंय ते आणि फार प्रक्रिया न करता खाण्यावर त्यांचा भर आहे . ईशान्येतील राज्ये आणि उर्वरित भारतामध्ये असलेली सांस्कृतिक दरी आणि दळणवळणाच्या सुविधांचा अभाव यामुळे अनेक मसाले त्या भागात पोहोचले नसल्याचं तज्ज्ञांचं मत आहे . पूर्वी स्त्रिया मुख्यतः घरीच असायच्या . त्यामुळे अनेक मसाल्यांचा जेवण तयार करतानाच कुटून वापर केला जायचा . कांडणे , कुटणे , भरडणे , दळणे , ठेचणे , चेचणे , झेजरणे , करंगटणे , खवणणे , किसणे , चोचवणे / कोचवणे वगरेसारखे स्वयंपाकपूर्व प्रक्रियांसाठीचे शब्द यांतूनच आलेले आहेत . जुन्या पाककृतींच्या पुस्तकांमध्येही मसाले तयार करून ठेवा आणि वापरा असं कुठेच लिहिलेलं आढळत नाही . मसाले बनवण्याची पद्धत असली तरी साठवून ठेवण्याची पद्धत फार नंतर आली , रुजली , असं खाद्यसंस्कृती अभ्यासक मोहसिना मुकादम सांगतात . त्यानंतर वर्षभराच्या वापरासाठी मसाले घरीच तयार केले जाऊ लागले . एप्रिल आणि मे या कडक उन्हाच्या दोन महिन्यांमध्ये घरात वर्षभर पुरतील असे मसाले तयार करून ठेवायची पद्धत आहे . त्यासाठी बाजारातून मिरच्या विकत आणणं , सुकवणं , देठ काढणं , मसाल्यात लागणाऱ्या इतर घटक पदार्थाची खरेदी करून ते भाजणं आणि नंतर बाजारपेठेत जाऊन कांडप यंत्राद्वारे कुटून घेणं , चिनीमातीच्या किंवा काचेच्या मोठाल्या बरणीत मसाले भरून ठेवण्यापर्यंतचा कार्यक्रम अतिशय मन लावून केला जात असे . मुंबईच्या प्रसिद्ध लालबाग परिसरातील ८० वष्रे जुन्या ‘जी . डब्ल्यू . खामकर मसाले’चे संकेत खामकर सांगतात , एके काळी मसाल्यांची खरेदी ते कुटणं या संपूर्ण प्रक्रियेमध्ये सात दिवस जायचे . पण आता काही तासांमध्ये तुम्हाला मसाला तयार करून मिळतो . आता तर तयार मसाल्यांनाच अधिक मागणी आहे . आपल्याकडे भाषावार प्रांतरचना असली तरी देशाच्या विविध भागांत अनेक लहानमोठे समुदाय आपली खाद्यसंस्कृती जपण्याचा प्रयत्न करत आहेत . त्यामध्ये जेवण तयार करण्याच्या पद्धतींसोबतच मसाल्यांचा वापर निर्णायक ठरतो . पाठारे - प्रभू ‘सांभार मसाला’ हा त्यापकीच एक . दक्षिणेकडील सांबार मसाल्यासोबत सांभार मसाला जोडण्याची गल्लत इथे अजिबात करता कामा नये . या मसाल्यामध्ये वापरले जाणारे २५ ते ३० जिन्नस हे वजनाला समप्रमाणात असतात . त्यामुळे सम अधिक भार यातून ‘सांभार’ हा शब्द तयार झाल्याचं पाठारे - प्रभू पदार्थ अभ्यासक सौमित्र वेळकर सांगतात . या मसाल्याचं आणखी एक वेगळेपण म्हणजे यात गहू वापरण्याची पद्धत आहे . तसेच मसाल्याला रंग येण्यासाठी कोणतीच मिरची वापरली जात नाही . त्यामुळे मसाला तयार झाल्यावर तो गडद कॉफी रंगाचा दिसतो . मसाला साठवताना काचेच्या बरणीत ठेवून त्यावर िहगाचे खडे ठेवले जातात . जेणेकरून मसाल्याचा वास टिकून राहतो आणि त्याला कीड लागत नाही . हा मसाला पाठारे प्रभूंच्या सर्व भाज्यांपासून ते नॉनव्हेज पदार्थामध्ये वापरला जातो . तो बाजारात सहसा मिळत नाही . दोन प्रकारच्या मिरच्या आणि िहगाचा वापर असलेलं पाठारे - प्रभूंचं ‘मेतकूट’देखील अनेकदा चच्रेचा विषय असतो . मासे आणि लोणची तयार करण्यासाठी हा मसाला वापरला जातो . ज्या गोष्टीत हा मसाला टाकला जातो त्याचं नाव तो धारण करतो . उदाहरणार्थ , बोंबलात वापरला तर ते होतं बोंबील मेतकूट . ‘वेसवार’ हा तळकोकणातला खास पदार्थ . उडीदडाळ , धने इ . पदार्थ भाजून मिक्सरवर भरडसर दळून त्यात िहग व हळद पावडर घालून कालवतात . हा वेसवार तेलात अगर दह्य़ात कालवून खाताना त्यावर जरुरीप्रमाणे मीठ घातले जाते . मऊ भात व भाकरीबरोबर तो छान लागतो . ‘बॉटल मसाला’ ही ‘इस्ट - इंडियन’ समाजाची खास ओळख असली तरी हल्ली तो वेगवेगळ्या पद्धतीने तयार केला जातो . मार्च महिन्यात तयार केल्या जाणाऱ्या या मसाल्यात लाल मिरच्या , जिरं , धणे , हळद , मिरपूड , तीळ , शाह जिरं , खसखस , मोहरी , केशर , चक्रीफूल , लवंग , दालचिनी , वेलची आणि तेजपत्ता असे २५ हून अधिक मसाले असतात . या समाजातील स्त्रिया पूर्वी मातीच्या भांडय़ात हे सर्व मसाले भाजून घेऊन आणि कुटून जुन्या बीअरच्या बाटल्यांमध्ये हा मसाला वर्षभराच्या वापरासाठी भरून ठेवत असत . मटण , चिकन , बीफ आणि भाज्यांमध्ये त्याचा वापर केला जातो . मालवणी मसाला आणि कोळी मसाल्यामध्ये गफलत केली जाते . पण ते वेगवेगळे असून त्यांमधील जिन्नसही वेगळे असतात . मालवणी मसाल्यात तीन प्रकारच्या लाल मिरच्या , धणे , जिरं , दगडफूल , बडिशेप , िहग , शहाजिरं , मोहरी , जायफळ , बडी वेलची वापरलं जातं . तर कोळी मसाल्यात वापरल्या जाणाऱ्या २५ - ३० जिन्नसांमध्ये चक्रीफूल , मोहरी , मायपत्री , तिरफळ , लवंग , खसखस , तेजपत्ता आणि बेडगी मिरचीचा वापर केला जातो . कोळी मसाला हा लवकर खराब होत नाही . शिवाय एकच मसाला व्हेज आणि नॉनव्हेज पदार्थामध्ये वापरला जातो , असं कोळी पदार्थाच्या अभ्यासक अंजली कोळी सांगतात . गोडा मसाला आणि काळा मसाला हे दोन्ही मसालेदेखील लोकांना सारखेच वाटतात . पण गोडय़ा मसाल्यामध्ये खोबऱ्याचा वापर केला जात नाही . तर काळ्या मसाल्यामध्ये खोबरं तळून वापरलं जातं . त्यामुळे त्याचा रंग थोडा गडद काळा असतो . महाराष्ट्रात सर्व ठिकाणी गोडा मसाला खाल्ला जातो आणि मिळतो . असं असलं तरी सर्व ठिकाणचा गोडा मसाला वेगवेगळा आहे . प्रत्येक ठिकाणी हवामानानुसार त्यातील जिन्नसांचं प्रमाण कमी - जास्त होतं . तिखटाचं प्रमाण हे जातींवरही अवलंबून असतं . गोडा मसाला हा फक्त भाज्यांमध्येच वापरला जात नाही तर काही समुदायांमध्ये तो नॉनव्हेज पदार्थामध्येही वापरला जातो . कोल्हापूरच्या कांदा - लसूण मसाल्यामध्ये तेलाचं प्रमाण थोडं जास्त असतं . हा मसाला जेवणात वापरण्यासोबतच कधी कधी त्यामध्ये वरून तेल घालून तो भाकरीसोबतही खाल्ला जातो . कोंकणी - मुस्लीम लोकांच्या मसाल्यामध्ये मोजकेच मसाल्याचे पदार्थ वापरतात . या समाजात मसाला करायच्या आधी ते भाजून घेण्याची पद्धत नाही , हे विशेष . तुळू लोकांमध्ये वाटणाचा मसाला असतो . तिथे खडा मसाला तेलात तळून डब्यात ठेवला जातो आणि लागेल तसा वापरला जातो . पारशी लोकांच्या ‘सांबार मसाल्या’ला खंबाटी सांबार असंही म्हणतात . गुजरातच्या खंबाट या परिसरातून हा शब्द आलेला आहे . लसूण , राई , मिरची , धणे आणि जावित्रीचा यामध्ये जास्त प्रमाणात वापर केला जातो . विशेषतः भाज्यांमध्ये हा मसाला वापरतात . नवाबी पदार्थामध्ये प्रामुख्याने खडा मसाल्यांचा वापर केला जातो . मसाल्यांचा हलकासा वापर अपेक्षित आहे अशा ‘यखनी पुलाव’मध्ये खडे मसाले पोटलीमध्ये बांधून भांडय़ात ठेवले जातात . केवळ वाफेमुळे त्यांचा सुगंध आणि फ्लेवर पुलावाला चविष्ट करतो . काश्मिरी लोकांमध्ये ‘वर’ नावाचा मसाला असतो . लाल तिखट पावडर , काळी मिरी , धणे , जिरं , वेलची दाणे , दालचिनी , लवंग , वाळलेल्या पुदिन्याची पाने सर्वप्रथम एकत्र कुटली जातात . त्यानंतर तेलात कांदा , आलं , लसूण भाजून त्याची पेस्ट बनवून सर्व जिन्नस तेल घालून एकत्र करून त्याच्या मेदूवडय़ासारख्या चकत्या केल्या जातात . स्वयंपाकघरात एका दोरीमध्ये गुंफलेल्या या चकत्यांचा रोजच्या जेवणात आवश्यकतेनुसार वापर केला जातो , अशी माहिती स्तंभलेखिका रुशीना मुनशॉ - घिल्डियाल यांनी दिली . बुंदेलखंडी लोकांमध्ये तर सुकलेल्या लाल मिरच्यांच्या देठापासून मसाला तयार केला जातो . मसाल्यातील प्रत्येक घटकांची आपल्या शरीराला अत्यंत आवश्यकता असते . पण विशिष्ट उत्पादनांचा खप वाढवण्यासाठी मसाले मारक आहेत असा प्रचार केला जातो . त्यामुळे आपल्या जेवणातून त्यांचा वापर हळूहळू कमी होत आहे . केवळ तिखटाशी आणि त्यातून होणाऱ्या पोटाच्या त्रासाशी मसाल्याचं नातं जोडणं योग्य नव्हे . पण हल्ली बदलत्या जीवनशैलीतून अनेक मसाले हद्दपार होताना दिसत आहेत . म्हणून मसाले तयार करण्याच्या पद्धती आणि त्यात वापरले जाणारे जिन्नस यात होत गेलेले बदल टिपून ठेवणं गरजेचं असल्याचं मत खाद्यलेखिका सई कोरान्ने - खांडेकर यांनी व्यक्त केलं . ‘एपीबी कुक स्टुडिओ’ या भारतातील पहिल्या फूड स्टुडिओच्या रुशीना मुनशॉ - घिल्डियाल यांनी मसाल्यांची मसालेदार परंपरा जपण्यासाठी महत्त्वाचं पाऊल उचललं असून गेल्या वर्षीपासून त्या मे महिन्यात ‘मसाला डे’ आयोजित करतात . यानिमित्ताने गेल्या वर्षी भारतातील विविध भागांतील तब्बल ४० मसाले तयार करण्यात आल्याचं रुशीना यांनी सांगितलं . मसाले ही भारतीय खाद्यसंस्कृतीची खासियत आहे . पदार्थाचे वास , चवी आणि रंगसुद्धा त्या पदार्थामध्ये वापरण्यात आलेल्या मसाल्यांशीच निगडित असतात . ‘व्यक्ती तितक्या प्रवृत्ती’ हे ज्याप्रमाणे माणसांना लागू पडतं , तेच मसाल्यांमुळे पदार्थाच्या बाबतीतही खरं ठरतं . माणसांच्या स्वभावांनादेखील आपण मसाल्यांशी जोडतो . असं असताना मसाल्यांना गृहीत धरून कसं चालेलं ? त्यांचं स्वतंत्र अस्तित्व आणि महत्त्व आपल्याला मान्य करावंच लागेल . सर्व छायाचित्रे : अंजली कोळी आणि सौमित्र वेलकर सौजन्य – लोकप्रभा


बॉलिवूडचा खिलाडी अक्षय कुमार याच्या संकल्पनेतून साकारलेल्या ‘भारत के वीर’ या जवानांना मदतीचा हात देणाऱ्या सरकारी वेबसाइटला मदत करणाऱ्यांचा तुफान प्रतिसाद मिळत आहे . सुकमा हल्ल्यात शहीद झालेल्या जवानांच्या कुटुंबियांच्या मदतीसाठी हजारो हात सरसावले आहेत . बॉलिवूडचा अभिनेता अक्षय कुमार आणि केंद्रीय गृहमंत्री राजनाथ सिंह यांच्या हस्ते ९ एप्रिलला ‘भारत के वीर’ या वेबसाइट आणि मोबाइल अॅपचे उदघाटन करण्यात आले होते . शहीद झालेल्या जवानांच्या कुटुंबियांना मदत करता यावी यासाठी अक्षयने गृहमंत्रालयाला वेबसाइट आणि अॅप लॉन्च करण्याची कल्पना दिली होती . त्याच्या संकल्पनेतून साकारलेल्या या वेबसाइटच्या माध्यमातून सुकमा हल्ल्यात शहीद झालेल्या २५ जवानांच्या कुटुंबियांना देशातील कानाकोपऱ्यातून आर्थिक मदत केली जात आहे . जवानांच्या कुटुंबियांना १२ तासांच्या आत भरभरुन मदत मिळत असल्याचे वृत्त या वेबसाइटने दिले आहे . शहीद हेड कॉन्स्टेबल के . पी . सिंग यांच्या पत्नी आणि आईला ३१ हजार ६१२ रुपयांची आर्थिक मदत मिळाली आहे . एएसआय नरेश कुमार यांच्या कुटुंबियांना २८ हजार ८५१ रुपये तर एएसआय संजय कुमार यांच्या कुटुंबियांना २५ हजार ८२१ रुपयांची मदत मिळाली आहे . क्रिकेटपटू गौतम गंभीर यानेही सुकमा हल्ल्यात शहीद झालेल्या सर्व सीआरपीएफ जवानांच्या मुलांच्या शिक्षणाची जबाबदारी उचलली आहे . दरम्यान , चुकीच्या मार्गाने पैसे लाटण्याच्या हेतूने ‘भारत के वीर’च्या नावाखाली सध्या काही बोगस सेवांची हवा सोशल मीडियावर पाहायला मिळतेय . त्यापासून सावध राहण्याचा इशारा अक्षयने दिला आहे .


गर्भावस्थेत महिलांना जर जीवनसत्त्व ‘अ’ पुरेशा प्रमाणात मिळाले नाही तर जन्माला येणाऱ्या मुलांना नंतरच्या आयुष्यात अल्झायमर आजार ( स्मृतिभ्रंश ) होण्याचा धोका अधिक असल्याचा इशारा एका नव्या अभ्यासात देण्यात आला आहे . शास्त्रज्ञांना गर्भात आणि बाळाचा जन्म झाल्यानंतर याबाबतची काही लक्षणे आढळून आली आहेत . जनुकीय पातळीवर उंदरावर केलेल्या अभ्यासात , नवजात अर्भकाला जीवनसत्त्व ‘अ’चा पुरेसा पुरवठा न झाल्याने त्याच्यामध्ये मेंदूशी संबंधित आजाराची लक्षणे संशोधकांना दिसून आली . गर्भावस्थेत जर जीवनसत्त्व ‘अ’ची कमतरता झाली तर त्याचा परिणाम मेंदूच्या विकासावर होतो . तसेच नंतरच्या आयुष्यात स्मृतिभ्रंशासारख्या आजाराला सामोरे जावे लागत असल्याचे आमच्या अभ्यासात स्पष्ट दिसून आले , असे कॅनडातील ब्रिटिश कोलंबिया विद्यापीठातील प्राध्यापक व्हिऑन्ग साँग यांनी म्हटले आहे . जीवनसत्त्व ‘अ’ची कमतरता आणि त्याचा मानसिक आरोग्यावर होणारा परिणाम यांचा परस्पराशी संबंध असल्याचे संशोधकांनी यापूर्वी अभ्यासात स्पष्ट केले आहे . जीनवसत्त्व ‘अ’ च्या कमतरतेमुळे अमॉलाइड बिटाचे उत्पादन वाढते . त्याचा स्मृतिभ्रंशावर परिणाम होतो . जीवनसत्त्वाच्या कमतरतेमुळे शिक्षण आणि स्मृती यावरही परिणाम होत असल्याचे संशोधकांना यामध्ये दिसून आले . ३३० वृद्ध लोकांचे परीक्षण केल्यावर ७५ टक्के जणांमध्ये कमीअधिक प्रमाणात जीवनसत्त्व ‘अ’ची कमतरता असल्याचे दिसून आले . हे संशोधन अॅक्टा न्यूरोपॅथोलॉजिका नियतकालिकात प्रसिद्ध करण्यात आले आहे .


भारत इंटरनेट कनेक्टिव्हिटी आणि ई - कॉमर्सच्या क्षेत्राl येत्या काळात फार पुढे जाणार आहे . म्हणूनच भारतातील इंटरनेट आणि ई - कॉमर्सच्या वापरकर्त्यांची वाढ वित्तीय तंत्रज्ञानाच्या वाढीस कारणीभूत होणार आहे . इन्फोसिसचे सहसंस्थापक आणि यूआयडीएआयचे माजी अध्यक्ष नंदन निलेकणी या टप्प्याला भारतीय वित्तीय सेवा क्षेत्राचा “व्हॉट्सअॅप क्षण” असे नाव देतात . “पुढच्या १० वर्षांमध्ये बँकिंग आजच्या तुलनेत एकदम निराळे दिसेल , ” असे निलेकणी यांनी नुकतेच एका कार्यक्रमादरम्यान बोलताना सांगितले . बँकिंग विनाकागद होणार आज जर तुम्हाला खाते उघडायचे असेल , किंवा विमा पॉलिसी किंवा कर्ज घ्यायचे असेल , म्युचुअल फंडात गुंतवणूक करावयाची असेल , तर तुम्हाला बँक किंवा वित्तीय संस्थेत जाऊन हे काम करावे लागते . यात वेळ आणि पैसा दोन्ही खर्च होतात . पण भविष्यात तुम्ही कुठेही न जाता विनाकागद खाते उघडू शकता . त्यासाठी तुम्हाला केवायसीच्या प्रक्रियेसाठी एकही कागद देण्याची , कुणाला भेटण्याची किंवा अपेक्षित सेवेसाठी बरेच दिवस वाट पाहत बसण्याची गरज राहणार नाही . आधार आणि मोबाइलचे महत्त्व वाढेल भारतात आधार कार्ड किंवा मोबाइल फोन किंवा दोन्ही असलेल्या लोकांची संख्या एक अरबपेक्षा अधिक आहे . या दोन सेवा अशा ठिकाणी पोहोचतात जिथे बहुतांश शासकीय संस्था आणि व्यावसायिक सेवा पोहोचत नाहीत . त्यामुळे यांचे बँकिंग आणि वित्तीय सेवांसाठी फार महत्व आहे . आधारच्या माहितीच्या गुप्ततेबद्दल काही शंका उपस्थित केल्या गेल्या असल्या तरीही वित्तीय सेवा देण्यासाठी याचे महत्व फार असणार आहे . बहुतांश भारतीय कुटुंब त्यांच्या स्मार्टफोनद्वारे इंटरनेटशी जोडले जातील आणि त्याचा खर्च उत्तरोत्तर कमी होत चालला आहे . याने शासकीय योजना आणि अशासकीय सेवा यांचा फायदा घेता येईल . ई - साइन , ई - केवायसी वाढ खाते उघडण्याच्या प्रक्रियेत सर्वात मोठा अडथळा असतो अनेक कागदांवर सही घेणे आणि कागदपत्रे गोळा करणे . ही एक खर्चिक प्रक्रिया आहे . आधारच्या युगात या प्रक्रिया डिजिटल करून वेळ आणि पैसा वाचवला जाऊ शकतो . आधारद्वारे ओळख पटणे तसेच एसएमएसवर ओटीपी द्वारे इलेक्ट्रॉनिक सही करणे सोपे होते . आजही तुम्ही ई - केवायसी वापरून मर्यादित स्वरूपात खाते उघडणे किंवा कर्ज घेणे अशी कामे करू शकता . आधारद्वारे तुम्ही कागदपत्रे ई - साइन करू शकता . नीति आयोगाचे सीईओ अमिताभ कांत म्हणतात , की ई - साइनचा वापर वाढत आहे . त्यांनी सप्टेंबर २०१७ मध्ये सांगितले होते की “गेल्या दोन वर्षांत २ . १ कोटी ई - साइनचा वापर झालेला आहे . तर गेल्या २० वर्षांमध्ये १ . ८ कोटी ई - साइन झाल्या होत्या . ” कागदपत्रे दाखल करणे अनेकदा एखादा कागद राहीला म्हणून प्रक्रियेला अडचणी येतात . मात्र भारत सरकारचा विनाकागद व्यवस्थेवर भर असल्यामुळे ह कागदपत्रांबाबतची कामे सोपी होणार आहेत . डिजीलॉकरचा या उपकरणाने कागदपत्रे एकाच ठिकाणी सुरक्षित राहू शकतात . डिजीलॉकर खाते कोणालाही विनामूल्य उघडता येते . यात तुम्ही आधार , ड्रायव्हिंग लायसंस , जन्म प्रमाणपत्र आणि इतरही अनेक कागदपत्रे ठेऊ शकता . याशिवाय ही कागदपत्रे देणाऱ्या संस्थांकडूनही ती “मागवता” येतात . उदाहरणार्थ , तुम्ही तुमच्या सीबीएसईच्या प्रमाणपत्राची प्रत डिजीलॉकरद्वारे मागवू शकता . यामुळे कागदपत्रे शेअर करणे सोपे होईल तसेच कागदपत्रांचा सांभाळ आणि प्रक्रिया यावर होणारा खर्च वाचेल . देशासाठी मिळकत - संवर्धन बचत करता येणे , वित्तीय संस्थांकडून कर्ज घेणे आणि कुटुंबाचा विमा करणे यामुळे एका कुटुंबाची मिळकत १० टक्क्यांपर्यंत वाढू शकते . यासाठी वार्षिक पगारवाढीसारख्या बाह्य कारणांची गरज नाही . हे तथ्य आरबीआयच्या कौटुंबिक अर्थकारणावरील अहवालात दर्शवलेले आहे , ज्याचे लेखक तरुण रामदोराई आहेत . उदाहरणार्थ , सोने खरेदी करण्याऐवजी कुटुंबाकडे असणारी रक्कम बचत खात्यामध्ये ठेवल्याने त्यावर ३ . ५ ते ४ टक्के व्याज मिळेल . सावकाराकडून कर्ज न घेता जर त्यांनी वित्तीय संस्थांकडून कर्ज घेतले , तर अंदाजे ४ टक्के बचत होईल . विनाकागद बँकिंग आल्याने अधिक लोक बचत करू शकतील , कर्ज घेऊ शकतील आणि विमा उतरून घेऊ शकतील , कारण त्यांना नोकरशाहीच्या फंदात पडण्याची गरज राहाणार नाही . आज कोट्यावधी भारतीय बँकिंग सुरू करून गरिबीला रामराम ठोकू शकतील . आदिल शेट्टी सीईओ , बँकबझार


दंतवैद्यक संघटनेच्या सर्वेक्षणातील निष्कर्ष ; ब्रश वापरण्याचे प्रमाण निम्मेच देशातील जवळपास ९५ टक्के नागरिकांना हिरडय़ाचे विकार आहेत तसेच देशातील निम्मे लोक टूथब्रशही वापरत नसल्याचे इंडियन डेंटल मेडिकल असोसिएशनने एका सर्वेक्षणात स्पष्ट केले आहे . दातांशी संबंधित विकार नागरिकांमध्ये मोठय़ा प्रमाणात असल्याचे यात स्पष्ट करण्यात आले आहे . विशेष म्हणजे १५ वर्षांखालील जवळपास ७० टक्के मुलांचे दात किडलेले आहेत हे प्रमाण धोकादायक असल्याचे असोसिएशनचे अध्यक्ष डॉक्टर गौतम शर्मा यांनी संघटनेच्या सर्वेक्षणावरून स्पष्ट केले आहे . बाटलीद्वारे दूध किंवा तत्सम पदार्थ बाळाला देताना त्याद्वारे जंतूंचा प्रादुर्भाव होऊन आजारांचे प्रमाणही मोठय़ा प्रमाणात वाढले आहे . त्याचा परिणाम लहान मुलांच्या वरच्या चार दातांवर होऊ शकतो असा इशारा शर्मा यांनी दिला आहे . त्यासाठी खबरदारी घेणे गरजेचे आहे , असे त्यांनी सांगितले . त्याचे एक प्रमुख कारण लहान मुलांना सतत अशा बाटलीने पाजल्याने याचा प्रादुर्भाव होऊ शकतो असा इशारा शर्मा यांनी दिला आहे . त्यामुळे बाळाला बाटलीद्वारे पाजल्यानंतर प्रत्येकवेळी दात तसेच हिरडय़ा हळुवारपणे स्वच्छ कापडाने साफ कराव्यात तसेच गरज भासल्यास दंतवैद्याकडे जावे , असा सल्ला शर्मा यांनी दिला आहे . कारण दातांचा संसर्ग धोकादायक ठरू शकतो त्यातून अनेक गंभीर आजार होऊ शकतात यामध्ये हृदयाशी संबंधित व्याधींचा समावेश असल्याचा इशाराही शर्मा यांनी दिला आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )